open-index/open-wikipedia-markdown huggingface dataset:
甲礮車

**甲礮車**者，覆甲載礮之戰車也。覆以堅鐵，內置大礮，下設鐵履帶，盤繞鐵輪，崎嶇之地，無不履之。其上設旋臺，可四向轉動，以便攻伐。兼砲火之猛、馳驅之疾、甲冑之堅，三者之長，誠陸戰之要器也。

或謂**坦克**，本意水槽，第一次世界大戰時英軍假之。初不牢，兵士甚怨，故以之援兵卒，不予重用。德亦造之，然未交鋒。第二次世界大戰時德軍相其堅甲巨砲，編隊奇襲，得收戰功。

二戰以降，戰法二分，或獨戰，或以卒援。然西元一九七三年贖罪日之戰時無卒則潰，是以兵車須並用，方竟全功。

此車始創於歐戰。其時，英吉利國與德意志國相持於西線，深溝高壘，謂之塹壕。士卒衝鋒，輒死傷枕藉，尺寸之土，經年難下。英人爲破此局，乃密造此車。爲掩敵耳目，詭稱「水槽」，音近**坦克**，後世中土遂沿此譯。

西元一九一六年，英軍初用於索姆河上，然其制草創，多有弊礙，未彰其用。德人見之，亦起而仿製，克成戰車。至一九一八年，英、德甲車會戰於維萊布勒托訥之地，此甲車初試鋒鏑也。

降及二次歐戰，德人善用此器，集群為師，配以步卒、飛羽，疾趨而進，勢如迅雷，深入敵陣，謂之「電擊」。波蘭、法蘭西之速亡，實賴此諸軍協應之法，非獨恃甲車之堅利也。

然甲車雖號「陸戰之王」，亦有其短。一九七三年，以色列與埃及交兵，是為「贖罪日之役」。以色列恃其甲車之精，輕敵冒進，步卒不從。埃及步卒乃伏於途，以新式破甲飛矢擊之。以色列之甲車失其羽翼，遂遭重創，幾至潰敗。此事大震天下，諸國始悟，甲車無輔，如鷹之折翼，難成其功。自是，步、礮、甲車偕行之術，遂成不易之規。

## 兼查

分類:兵
井上多樂

**井上多樂**者，新力電腦娛樂所擬創。

幼為井上壽司拾掇。壽司以多樂名之。定其誕以五月六日。皭身圓尾，首丕體纖，稜面紅腮，血型A，純直馴致，率傷獨情，能習語，興言戀事，喜食鮪中，意為人。

一九九九年七月，為《隨身玩伴》要物。又有諸玩物、飾類本乎多樂。

## 它典
*隨身玩伴附誌
分類:平成電子遊戲
路粹

**路粹**，字**文蔚**，漢陳留人。初平中隨車駕至三輔。建安初，擢拜尚書郎，後為軍謀祭酒典記室。及孔融有過，曹操使粹為奏，承指數致融罪。融誅，人無不畏其筆。十九年，轉為祕書令，從大軍至漢中，坐違禁伏法。

曹丕素與粹善，聞其死，為之歎惜。及即位，特用其子為長史。

## 據

*《典略》
*《魏志·王粲傳》
文天祥

**文天祥**，字**宋瑞**，又字**履善**，宋吉之吉水人也，理宗端平三年生。體貌豐偉，美晳如玉，秀眉而長目。

自為童子時，見學宮所祠歐陽修、楊邦乂、胡銓像，即欣然慕之。年二十舉進士，對策集英殿。時理宗在位久，政理浸怠，天祥以法天不息為對。帝親拔為第一。尋丁父憂，歸。

開慶初，元兵伐宋，宦官董宋臣說上遷都。天祥時入為寧海軍節度判官，上書乞斬宋臣，以一人心。不報，即自免歸。後稍遷至刑部郎官。宋臣復入為都知，天祥又上書極言其罪，亦不報。出守瑞州，改江西提刑，遷尚書左司郎官，累為臺臣論罷。除軍器監兼權直學士院，賈似道不樂，使臺臣張志立劾罷之。

咸淳九年，起為湖南提刑。十年，改知贛州。德祐初，江上報急，詔天下勤王。天祥捧詔涕泣，使陳繼周發郡中豪傑，并結溪峒蠻，有眾萬人。事聞，以江西提刑安撫使召入衛。天祥性豪華，平生自奉甚厚，聲伎滿前。至是，痛自貶損，盡以家貲為軍費。八月，天祥提兵至臨安，除知平江府。元兵破常州，入獨松關。召天祥，棄平江，守餘杭。明年正月，除知臨安府。未幾。除樞密使。尋除右丞相兼樞密使，使如軍中請和，與元丞相伯顏抗論皋亭山。伯顔怒拘之，天祥夜亡，汎海至溫州。聞益王未立，乃上表勸進，以觀文殿學士、侍讀召至福，拜右丞相。尋與陳宜中等議不合。七月，乃以同都督出江西，遂行，收兵入汀州。

至元十四年正月，元兵入汀州，天祥遂移漳州，乞入衛。江西宣慰使李恆將兵攻天祥於興國。天祥不意恒兵猝至，乃引兵走，即鄒㵯於永豐。㵯兵先潰，恆窮追，天祥妻妾子女皆見執，天祥逸去。收殘兵奔循州，駐南嶺。黎貴達潛謀降，執而殺之。

至元十五年三月，進屯麗江浦。六月，入船澳。益王殂，衛王繼立。天祥上表自劾，乞入朝，不許。八月，加天祥少保、信國公。軍中疫且起，兵士死者數百人。天祥惟一子，與其母皆死。十一月，進屯潮陽縣。潮州盜陳懿、劉興數叛附，為潮人害。天祥攻走懿，執興誅之。十二月，趨南嶺，鄒㵯、劉子俊又自江西起兵來，再攻懿黨，懿乃潛遁元帥張弘範兵濟潮陽。天祥方飯五坡嶺，張弘範兵突至，眾不及戰。天祥倉皇出走，千戶王惟義前執之。至潮陽，見弘範，左右命之拜，不拜，弘範遂以客禮見之，與俱入厓山。厓山破。弘範遣使護送天祥至京師。天祥在道，不食八日，不死，即復食。至燕。

時元世祖多求才。遣王績翁諭旨，天祥終不屈。至元十九年。召入諭之曰︰「汝何願？」天祥對曰︰「天祥受宋恩，為宰相，安事二姓。願賜之一死足矣。」然猶不忍，遽麾之退。言者力贊，從之。天祥臨刑從容。南向拜而死，年四十七。其絶筆曰：「孔曰成仁，孟曰取義；惟其義盡，所以仁至。讀聖賢書，所學何事？而今而後，庶幾無愧！」
## 據
*《宋史·文天祥傳》
陸秀夫

**陸秀夫**，字**君實**，宋楚州鹽城人，理宗端平三年生。生三歲，其父徙家鎮江。稍長，從其鄉人孟先生學，孟之徒恆百餘，獨指秀夫曰︰「此非凡兒也。」

景定元年，登進士第。李庭芝鎮淮南，聞其名，辟至幕中。時天下稱得士多者，以淮南為第一，號小朝廷。秀夫才思清麗，一時文人少能及之。性沈靜，不苟求人知，每僚吏至閤，賓主交懽，秀夫獨斂焉無一語。或時宴集府中，坐尊俎間，矜莊終日，未嘗少有希合。至察其事，皆治，庭芝益器之，雖改官不使去已，就幕三遷至主管機宜文字。咸淳十年，庭芝制置淮東，擢參議官。

德祐元年，邊事急，諸僚屬多亡者，惟秀夫數人不去。庭芝上其名，除司農寺丞，累擢至宗正少卿兼權起居舍人。二年正月，以禮部侍郎使軍前請和，不就而反。二王走溫州，秀夫與蘇劉義追從，使人召陳宜中、張世傑等皆至，遂相與立益王于福州。進端明殿學士、簽書樞密院事。宜中以秀夫久在兵間，知軍務，每事咨訪始行，秀夫亦悉心贊之，無不自盡。旋與宜中議不合，宜中使言者劾罷之。張世傑讓宜中曰︰「此如何時？動以臺諫論人。」宜中皇恐，亟召秀夫還。

時君臣播越海濱，庶事疏略，楊太妃垂簾，與群臣語猶自稱奴。每時節朝會，秀夫儼然正笏立，如治朝，或時在行中，凄然泣下，以朝衣拭淚，衣盡浥，左右無不悲動者。屬井澳風，王以驚疾殂，群臣皆欲散去。秀夫曰︰「度宗皇帝一子尚在，將焉置之。古人有以一旅一成中興者，今百官有司皆具，士卒數萬，天若未欲絕宋，此豈不可為國邪？」乃與眾共立衛王。

時陳宜中往占城，與世傑不協，屢召不至。乃以秀夫為左丞相，與世傑共秉政。時世傑駐兵厓山，秀夫外籌軍旅，內調工役，凡有所述作，又盡出其手。雖匆遽流離中，猶日書《大學章句》以勸講。至元十六年二月，厓山破，秀夫走衛王舟，而世傑、劉義各斷維去，秀夫度不可脫，乃杖劍驅妻子入海，即負王赴海死，年四十四。

## 據
*《宋史·陸秀夫傳》
呂蒙

**呂蒙**字**子明**，漢汝南富陂人也。

蒙年十五六，竊隨孫策將鄧當擊討山越。當顧見大驚，呵叱不能禁止。時當職吏以蒙年小輕之。蒙大怒，引刀殺吏，出逃。孫策見蒙，奇之，引置左右，拜別部司馬。

權統事，料諸小將兵少而用薄者，欲併合之。權見蒙之軍陳列赫然，兵人練習，大悅，增其兵。從討丹陽，所向有功，拜平北都尉，領廣德長。從征黃祖，祖令都督陳就逆以水軍出戰。蒙勒前鋒，親梟就首。權拜蒙為橫野中郎將，賜錢千萬。

是歲，又與周瑜、程普等西破曹操於烏林，圍曹仁於南郡。瑜使甘寧前據夷陵，曹仁分眾圍寧，寧困急，使使請救。諸將以兵少不足分，蒙謂瑜、普曰：「留凌公績，蒙與君行，解圍釋急，勢亦不久，蒙保公績能十日守也。」又說瑜分遣三百人柴斷險道，賊走可得其馬。瑜從之。軍到夷陵，敵夜遁去，獲馬三百匹，方船載還。還，拜偏將軍，領尋陽令。

魯肅代周瑜，當之陸口，過蒙屯下。肅意尚輕蒙，或說肅曰：「呂將軍功名日顯，不可以故意待也，君宜顧之。」遂往詣蒙。酒酣，蒙問肅曰：「君受重任，與關羽為鄰，將何計略以備不虞？」肅造次應曰：「臨時施宜。」蒙曰：「今東西雖為一家，而關羽實熊虎也，計安可不豫定？」因為肅畫五策。肅於是越席就之，拊其背曰：「呂子明，吾不知卿才略所及乃至於此也。」

孫權親征皖，問以計策。蒙乃薦甘寧為升城督，督攻在前，蒙以精銳繼之。侵晨進攻，蒙手執枹鼓，士卒皆騰踴自升，食時破之。權嘉其功，即拜廬江太守，所得人馬皆分與之，別賜尋陽屯田六百戶，官屬三十人。蒙還尋陽，廬陵賊起。蒙至，誅其首惡，餘皆釋放。

是時劉備令關羽鎮荊州，權命蒙西取長沙、零陵、桂陽三郡。二郡望風歸服，惟零陵太守郝普不降。劉備親至公安，遣羽爭三郡。權使魯肅將萬人屯益陽拒羽，而飛書召蒙，使捨零陵，急還助肅。劉備請盟，權乃歸普等。割湘水，以零陵還之。以尋陽、陽新為蒙奉邑。

師還，遂征合淝，既撤兵，為張遼等所襲，蒙與淩統以死扦衛。後曹操又大出濡須，權以蒙為督，據前所立塢，置強弩萬張於其上以拒操。操前鋒屯未就，蒙攻破之。拜蒙左護軍、虎威將軍。

魯肅卒，肅軍人馬萬餘盡以屬蒙。初，魯肅等以為曹操尚存，禍難始構，宜相輔協，與之同仇，不可失也。蒙乃密陳計策曰：「今令征虜守南郡，潘璋駐白帝，蔣欽循江上下，蒙為國家前據襄陽，如此，何憂於操，何賴於羽？且羽君臣，矜其詐力，所在反覆，不可以腹心待也。今羽所以未便東向者，以至尊聖明，蒙等尚存也。今不於強壯時圖之，一日僵僕，欲復陳力，其可得邪？」權深納其策，又聊復與論取徐州意。蒙對曰：「今操遠在河北，新破諸袁，撫集幽、冀，未暇東顧。徐土守兵，聞不足言，往自可克。然地勢陸通，驍騎所聘，至尊今日得徐州，操後旬必來爭，雖以七八萬人守之，猶當懷憂。不如取羽，全據長江，形勢益張。」權尤以此言為當。及蒙初至陸口，外倍修恩厚，與羽結好。

後羽討樊，蒙上疏曰：「羽討樊而多留備兵，必恐蒙圖其後故也。蒙常有病，乞分士眾還建業，以治疾為名。羽聞之，必撤備兵，盡赴襄陽。大軍浮江，晝夜馳上，襲其空虛，則南郡可下，而羽可擒也。」遂稱病篤，權乃露檄召蒙還，陰與圖計。羽果信之，稍撤兵以赴樊，人馬數萬，托以糧乏，擅取湘關米。蒙至尋陽，盡伏其精兵舳艫中，使白衣搖櫓，作商賈人服，晝夜兼行，至羽所置江邊烽火臺，盡收縛之。遂到南郡，傅士仁、麋芳皆降。蒙入城，盡得羽及將士家屬，皆撫慰，約令軍中不得干歷人家，有所求取。於是軍中震慄，道不拾遺。蒙旦暮使親近存恤耆老，問所不足，疾病者給醫藥，飢寒者賜衣糧。羽還，在道路，數使人與蒙相聞，蒙輒厚遇其使，周遊城中，家家致問，或手書示信。羽人還，私相參訊，咸知家門無恙，見待過於平時，故羽吏士無鬥心。會權尋至，羽自知孤窮，乃走麥城。權使朱然、潘璋斷其徑路，即父子俱獲，荊州遂定。

後以蒙為南郡太守，封孱陵候，賜錢一億，黃金五百斤。蒙固辭金錢，權不許。會蒙疾發，權時在公安，迎置內殿。所以治護者萬方，募封內有能愈蒙疾者，賜千金。後更增篤，權自臨視，命道士於星辰下為之請命。年四十二，遂卒於內殿。時權哀痛甚，為之降損。蒙未死時，所得金寶諸賜盡付府藏，敕主者命絕之日皆上還，喪事務約。權聞之，益以悲感。命蒙子**霸**襲爵。霸卒，弟**琮**襲侯。卒，弟**睦**嗣。

## 評

*陳壽曰：「呂蒙勇而有謀，斷識軍計，譎郝普，禽關羽，最其妙者。初雖輕果妄殺，終於克己，有國士之量，豈徒武將而已乎！孫權之論，優劣允當，故載錄焉。」
*鲁肅曰：「呂子明，吾不知卿才略所及乃至於此也。」
*孫權與陸遜論呂蒙曰：「子明少時，孤謂不辭劇易，果敢有膽而已。及身長大，學問開益，籌略奇至，可以次於公瑾，但言議英發不及之耳。圖取關羽，勝於魯子敬。子敬答孤書云：『帝王之起，皆有驅除，羽不足忌。』此子敬內不能辦，外為大言耳，孤亦恕之，不苟責也。然其作軍屯營，不失令行禁止，部界無廢負，路無拾遺，其法亦美也。」

## 據
*《三國志·吳書·周瑜魯肅呂蒙傳》
程普

**程普**字**德謀**，後漢右北平土垠人也。

初為郡吏，有容貌計略，善於應對。

從孫堅征伐，討黃巾於宛、鄧，破董卓於陽人，攻城野戰，身被創夷。

堅薨，隨堅子孫策在淮南，從攻廬江，破張英等。轉下秣陵、湖孰、句容、曲阿，普皆有功。增兵二千，騎五十匹。進破烏程、石木、波門、陵傳、余杭，普功為多。策入會稽，以普為吳郡都尉，治錢唐。後徙丹陽都尉，居石城。復討宣城、涇縣、安吳、陵陽、春谷諸賊，皆破之。策嘗攻祖郎，大為所圍，普與一騎共蔽扦策，驅馬疾呼，以矛突賊，賊披，策因隨出。後拜蕩寇中郎將，領零陵太守。從討劉勳於尋陽，進攻黃祖於沙羨，還鎮石城。

策薨，與張昭等共輔孫權，遂周旋三郡，平討不服。又從征江夏，還過豫章，別討樂安。樂安平定，代太史慈備海？，與周瑜為左右督，破曹操於烏林，又攻南郡，走曹仁。拜裨將軍，領江夏太守，治沙羨，食四縣。周瑜卒，代領南郡太守。權分荊州與劉備，普復還領江夏，遷蕩寇將軍，卒。

權稱尊號，追論普功，封子咨為亭侯。

## 特徵

先出諸將，普最年長，時人皆呼程公。性好施與，喜士大夫。

## 評

* 《三國志》評曰：「凡此諸將，皆江表之虎臣，孫氏之所厚待也。」

## 據

* 《三國志·吳書·程黃韓蔣周陳董甘淩徐潘丁傳》
黃蓋

**黃蓋**字**公覆**，漢零陵泉陵人也。初為郡吏，察孝廉，辟公府。

孫堅舉義兵，蓋從之。堅南破山賊，北走董卓，拜蓋別部司馬。堅薨，諸山越不賓，有寇難之縣，輒用蓋為守長。後轉春谷長，尋陽令。凡守九縣，所在平定。遷丹楊都尉，抑強扶弱，山越懷附。

建安中，隨周瑜拒曹操於赤壁，建策火攻，並行苦肉計。拜武鋒中郎將。武陵蠻夷反亂，攻守城邑，乃以蓋領太守。時郡兵五百人，自以不敵，因開城門，賊半入，乃擊之。斬首數百，余皆奔走，盡歸邑落。自春訖夏，寇亂盡平。後長沙益陽縣為山賊所攻，蓋又平討。加偏將軍，病卒於官。

蓋姿貌嚴毅，善於養眾。每所征討，士卒皆爭為先。當官決斷，事無留滯，國人思之。及吳大帝踐阼，追論其功，賜蓋子柄爵關內侯。

## 評

*《三國志》評曰：「江表之虎臣，孫氏之所厚待也。」

## 據

*《三國志·吳書·程黃韓蔣周陳董甘淩徐潘丁傳》
韓當

**吳石城侯韓當**字**義公**，漢遼西令支人也。以便弓馬、有膂力，幸於孫堅，從征伐同旋。數犯危難，陷敵擒虜，為別部司馬。

及策東渡，從討三郡，遷先登校尉，授兵二千，騎五十匹。從征劉勳，破黃祖，還討鄱陽，領樂安長，山越畏服。後以中郎將與周瑜等拒破曹操，又與呂蒙襲取南郡，遷偏將軍，領永昌太守。

宜都之役，與陸遜、朱然等共攻漢軍於涿鄉，大破之，徙威烈將軍，封**都亭侯**。曹真攻南郡，當保東南。在外為帥，厲將士同心固守，又敬望督司，奉遵法令，權善之。黃武二年，封**石城侯**，遷昭武將軍，領冠軍太守，後又加都督之號。將敢死及解煩兵萬人，討丹陽賊，破之。會病卒，子綜襲侯領兵。

## 評

*陳壽：「江表之虎臣，孫氏之所厚待也。」

## 據

*《三國志·吳書·韓當傳》
蔣欽

**蔣欽**字**公奕**，漢九江壽春人也。

孫策襲袁術，欽隨從給事。策東渡，拜別部司馬，授兵。與策同旋，平定三郡，又從定豫章，調授葛陽尉，歷三縣長。討平盜賊，遷西部尉。

會稽賊等為亂，欽將兵討擊，擒其首，五縣平定，徙討越中郎將。賀齊討黟賊，欽督萬兵，與齊並力，黟賊平定。從征合淝，魏將張遼襲孫權於津北，欽力戰有功，遷盪寇將軍，領濡須督。後召還都，拜右護軍，典領辭訟。權嘗入其堂內，歎其在貴守約。

初，欽屯宣城，嘗討豫章賊。蕪湖令徐盛收欽屯吏，表斬之，權以欽在遠不許，盛由是自嫌於欽。曹操出濡須，欽與呂蒙持諸軍節度。盛常畏欽因事害己，而欽每稱其善。盛既服德，論者美焉。

權討關羽，欽督水軍入沔。還，道病卒，權素服舉哀。欽有二子：壹、休。

## 評

*《三國志》評曰：「江表之虎臣。」

## 據

*《三國志·吳書·程黃韓蔣周陳董甘淩徐潘丁傳》

分類:孫吳列傳
周泰

**吳陵陽侯周泰**字**幼平**，漢九江下蔡人也。

與蔣欽隨孫策為左右，服事恭敬，數戰有功。策入會稽，署別部司馬，授兵。

孫權愛其為人，請以自給。策討六縣山賊，權住宣城，使士自衛，不能千人，意尚忽略，不治圍落，而山賊數千人卒至。權始得上馬，而賊鋒刃已交於左右，或斫中馬鞍，眾莫能自定。惟泰奮激，投身衛權，膽氣倍人，左右由泰並能就戰。賊既解散，身被十二創，良久乃蘇。是日無泰，權幾危殆，策深德之，補春谷長。後從攻皖，及討江夏，還過豫章，復補宜春長，所在皆食其征賦。從討黃祖有功。

後與周瑜、程普拒曹操於赤壁，攻曹仁於南郡。荊州平定，將兵屯岑。曹操出濡須，泰復赴擊，操退。留督濡須，拜平虜將軍。時朱然、徐盛等皆在所部，並不伏也。權特為案行至濡須塢，因會諸將，大為酣樂。權自行酒到泰前，命泰解衣，權手自指其創痕，問以所起。泰輒記昔戰鬥處以對，畢，使復服，歡宴極夜。其明日，遣使者授以御蓋。於是盛等乃伏。

後權破關羽，欲進圖蜀，拜泰漢中太守、奮威將軍，封**陵陽侯**。黃武中卒。有二子：邵、承。邵以騎都尉領兵。曹仁出濡須，戰有功，又從攻破曹休，進位裨將軍。黃龍二年卒。弟承領兵襲侯。

## 評

* 《三國志》評曰：凡此諸將，皆江表之虎臣，孫氏之所厚待也。

## 據

* 《三國志·吳書·程黃韓蔣周陳董甘淩徐潘丁傳》
古埃及

**埃及**，古東北非之國，蓋始於公元前四千年，本上下二分，及至美尼斯踐祚，方一其國。其王稱法老，自號太陽神阿蒙之子。其帝室也，有類中國，若天下動蕩，王道淪喪，革命即興，是以王朝更迭頻仍，計有三十之多。

其國仗尼羅河而存，河水流經七百哩之土，年泛濫月餘，肥沃其地。入海之處，雲集四方商旅，遂成港口。河水不達之處，荒土千里，故希羅多德曰︰「埃及，尼羅河之賜也。」

其國始都孟菲斯，是時盛極四方，無有敵者。故歷世大建皇陵，徵民伕十餘萬，迄今仍存，世稱之曰金字塔。始製藥、釀酒、鍊青銅，天下莫之先也。然極盛而衰，終亡於藩鎮之手。此間共歷四王朝，合稱曰古王國。

後底比斯之王起而一全國，復盛，國土遠及敍利亞、努比亞，聲威天下。然帝室窮奢極侈，苛徵暴斂，民甚苦之，終激民變，外族入侵，國亡。此間共歷四王朝，合稱曰中王國。

喜克索斯人於斯入主二百年，習其文化，亦示馬於埃及人，然誠如蒙人入主中國，賦稅繁重，視其民為草芥，致起義不斷，終亡走西亞，埃及國復。

及至新王國，四方諸國漸興，可敵之者眾，故雖盛而令不出國。嘗大戰西臺於西亞，終言和。而其民自古亦足不出國，有類中國，蓋其安於守成而不興革，四方早已變革而不得知，故四方日盛而其日衰，卒為波斯所併。

後波斯亡，其民復臣希臘，希臘亡，卒入羅馬。其國雖亡，風俗仍存數百年，至公元二三世紀間方滅。

## 兼查
* 埃及世系
* 托勒密王朝

## 據

* M. Charles Seignobos著，陳建民譯《古代文化史》，商務印書館出版
張世傑

**張世傑**，宋范陽人，呂文德召為小校。累功至黃州武定諸軍都統制，歷知高郵軍、安東州。

咸淳四年，命守鄂州。蒙古大軍破新城，長驅而下。世傑提所部兵入衛。自和州防禦使累加至保康軍承宣使。擢龍、神衛四廂都指揮使，進沿江招討使，改制置副使。大軍至獨松關，召文天祥入衛，以世傑為保康軍節度使、知平江。尋亦召入衛，加檢校少保。德祐二年四月，從二王入福州。五月，奉昰為主，拜簽書樞密院事。

王世強導大軍攻之，世傑乃奉益王入海，而自將兵攻蒲壽庚，不下。十月。元帥唆都遣人招益王，又遣經歷孫安甫說世傑，世傑拘安甫軍中不遣。招討劉深攻淺灣，世傑兵敗，移王居井澳，深復來攻井澳，世傑戰卻之，因徙碙州。至元十四年四月，益王殂，衛王昺立，拜世傑少傅、樞密副使。世傑以碙州不可居，徙王新會之厓山。八月，封越國公。明年，元帥張弘範等兵至厓山，世傑結大舶千餘作水砦，為死守計。已而弘範兵至，據海口，樵汲道絕，兵茹乾糧十餘日，渴甚，下掬海水飲之，海鹹，飲即嘔泄，兵大困。十六年二月，弘範等攻厓山，世傑敗，走衛王舟。大軍薄中軍，世傑乃斷維，以十餘艦奪港去。後世傑復欲奉楊太妃求趙氏後而立之，俄颶風壞舟，溺死平章山下。

## 據
* 《宋史·張世傑傳》

分類:宋列傳
陳武

**陳武**字**子烈**，漢廬江松滋人也。

孫策在壽春，武往修謁，時年十八，長七尺七寸，因從渡江征討，有功，拜別部司馬。策破劉勳，多得廬江人，料其精銳，乃以武為督，所向無前。

及孫權統事，轉督五校。仁厚好施，鄉里遠方客多依托之。尤為權所親愛，數至其家。累有功勞，進位偏將軍。

建安二十年，從擊合淝，奮命戰死。權哀之，自臨其葬。子**脩**，有父風，為別部司馬，領新兵，善撫士卒，權奇之，拜校尉，以父功封都亭侯，為解煩督，黃龍元年卒。其弟表，自有傳。

## 家屬

* 子 脩 解煩督，有武風
* 子 表 庶子，拜偏將軍

## 據

* 《三國志·吳書·程黃韓蔣周陳董甘淩徐潘丁傳》
董襲

**董襲**字**元代**，後漢會稽余姚人，長八尺，武力過人。

孫策入郡，襲迎於高遷亭，策見而偉之，到署門下賊曹。時山陰宿賊聚黨數千人，策自出討，襲身斬其首，還拜別部司馬，授兵數千，遷揚武都尉。

從策攻皖，又討劉勳於尋陽，伐黃祖於江夏。策薨，孫權年少，初統事，太妃憂之，引見張昭及襲等，問江東可保安否，襲對曰：「江東地勢，有山川之固，而討逆明府，恩德在民。討虜承基，大小用命，張昭秉眾事，襲等為爪牙，此地利人和之時也，萬無所憂。」眾皆壯其言。

鄱陽賊彭虎等眾數萬人，襲與淩統、步騭、蔣欽各別分討。襲所向輒破，虎等望見族旗，便散走，旬日盡平，拜威越校尉，遷偏將軍。

建安十三年，權討黃祖。祖橫兩蒙沖挾守沔口，以栟閭大紲系石為釘，上有千人，以弩交射，飛矢雨下，軍不得前。襲與淩統俱為前部，各將敢死百人，人被兩鎧，乘大舸船，突入蒙沖裡。襲身以刀斷兩紲，蒙沖乃橫流，大兵遂進。祖便開門走，兵追斬之。明日大會，權舉觴屬襲曰：「今日之會，斷紲之功也。」

曹操出濡須，襲從權赴之，使襲督五樓船住濡須口。夜卒暴風，五摟船傾覆，左右散走舸，乞使襲出。襲怒曰：「受將軍任，在此備賊，何等委去也，敢復言此者斬！」於是莫敢干。其夜船敗，襲死。權改服臨殯，供給甚厚。

## 評

* 三國志評曰：「凡此諸將，皆江表之虎臣，孫氏之所厚待也。」

## 據

* 《三國志·吳書·程黃韓蔣周陳董甘淩徐潘丁傳》
徐盛

**吳蕪湖侯徐盛**字**文響**，後漢琅邪莒人也。遭亂，客居吳，以勇氣聞。孫權統事，以為別部司馬，授兵五百人，守柴桑長，拒黃祖。祖子射，嘗率數千人下攻盛。盛時吏士不滿二百，與相拒擊，傷射吏士千餘人。已乃開門出戰，大破之。射遂絕跡不復為寇。以為校尉、蕪湖令。討山賊有功，徙中郎將。

曹操出濡須，從權御之。魏嘗大出橫江，盛與諸將俱赴討。時乘蒙沖，遇迅風，船落敵岸下。諸將恐懼，未有出者。盛獨將兵，上突斫敵，敵披退走，有所傷殺。風止便還，權大壯之。及權為魏稱藩，魏使邢貞拜權為吳王。貞有驕色，張昭既怒，而盛忿憤。顧謂同列曰：「盛等不能奮身出命，為國家並許、洛，吞巴、蜀，而令吾君與貞盟，不亦辱乎！」因涕泣橫流。

後遷建武將軍，封都亭侯，領廬江太守，賜臨成縣為奉邑。劉備次西陵，盛攻取諸屯，所向有功。曹休出洞口，盛與呂範、全琮渡江拒守。遭大風，船人多喪，盛收余兵，與休夾江。休使兵將就船攻盛，盛以少御多，敵不能克，各引軍退。遷安東將軍，封**蕪湖侯**。魏文帝丕大出，有渡江之志，盛建計從建業築圍。作薄落，圍上設假樓，江中浮船。諸將以為無益，盛不聽，固立之。丕到廣陵，望圍愕然，瀰漫數百里，而江水盛長，便引軍退。諸將乃伏。

黃武中卒。子楷襲爵領兵。

## 評

*《三國志》評曰：「凡此諸將，皆江表之虎臣，孫氏之所厚待也。」

## 據

*《三國志·吳書·程黃韓蔣周陳董甘淩徐潘丁傳》
方塊酥

**方塊酥**者，臺灣嘉義名產，餅之屬也。狀方、氣香。尤以老楊、雪花、恩典三商家名顯，可以饋禮，遊客多買之。

嘗為國宴小食，故今市集亦售之，製者愈增，而選擇日繁。
滷肉飯

**滷肉飯**者，又譯魯肉飯，乃蓋以碎豚肉於飯上，配以醬油而成，味美而價廉，庶民之味也。

在臺灣，可購之於夜市、食堂。

## 注

## 攷
* 滷肉飯史
慶尚南道

**慶尚南道**，簡曰**慶南**，大韓民國八道其一也，位其東南。鄰釜山廣域市，慶尚北道，大邱廣域市，全北特別自治道，全羅南道，蔚山廣域市。
原慶尚道之一部
## 政區
### 市
* 昌原市 (창원시)
* 金海市 (김해시)
* 梁山市 (양산시)
* 晉州市 (진주시)
* 泗川市 (사천시)
* 密陽市 (밀양시)
* 統營市 (통영시)
* 巨濟市 (거제시)
### 郡
* 居昌郡 (거창군)
* 咸陽郡 (함양군)
* 陜川郡 (합천군)
* 山淸郡 (산청군)
* 河東郡 (하동군)
* 南海郡 (남해군)
* 宜寧郡 (의령군)
* 昌寧郡 (창녕군)
* 咸安郡 (함안군)
* 固城郡 (고성군)

## 它典
* 慶尚南道廳
沈括

**沈括**，字**存中**，號**夢溪丈人**，宋錢塘人，遘從弟，明道二年生。

幼勤奮，年十四完閱家藏之書，隨父遊歷山水。年十八至建康府，漸喜醫藥。皇祐三年，沈周去世。

至和元年，以父蔭入仕，任海州沭陽縣主簿，修築渠堰，開發農田，甚有政績。

嘉祐六年，任安徽寧國縣令，倡築蕪湖萬春圩之工，並撰《圩田五說》《萬春圩圖記》。

嘉祐八年，擢進士第，任揚州司理參軍。又為館閣校勘，遷太子中允、提舉司天監，遷太常丞，擢知制誥，為河北西路察訪使。

治平三年，入京編校昭文館書籍。

熙寧年間，宋神宗以王安石為相，變法。

遼蕭禧來理河東黃嵬地，遣括往聘，契丹相楊益戒來就議，凡六會不可奪，還。拜翰林學士，出知延州，以功加龍圖閣學士。

熙寧八年，沈括以翰林侍讀學士使契丹交涉劃界事宜，獲成而還。途畫記遼國山川險阻及風俗人情，成《使虜圖抄》，上於朝廷。

熙寧十年，任宣州知州（今安徽宣城）。

元豐二年，烏台詩案，依王銍《元祐補錄》筆記，沈括涉及其中。然南宋李燾作《續資治通鑑長編》，疑此記載之日期與事實不符，宜復考詳。

元豐三年，改任延州知州（今陕西延安）。

元豐五年，被誣貶職。

元祐初，以光祿少卿分司。

元祐三年，移居潤洲（今江蘇鎮江），置“夢溪園”，隱於此，於此撰《夢溪筆談》、《夢溪忘懷錄》（已佚）、醫學著作《良方》等。元祐十一年卒，年六十五。

括博學善文，於天文、方志、律曆、音樂、醫藥、卜算，無所不通，皆有所論著。又紀平日與賓客言者為《筆談》，多載朝廷故實、耆舊出處，傳於世。
## 著
*《渾儀議》
*《浮漏議》
*《景表議》
*《修城法式條約》
*《營陣法》
*《使虜圖抄》，熙寧八年
*《守令圖》，元祐二年，天下郡縣之圖也
*《夢溪筆談》
*《夢溪忘懷錄》（已佚）
*《良方》，醫書
## 家世
*父：沈周，歷大理寺丞。
*外祖父：許仲容，歷太子洗馬。
*舅：許洞，咸平三年進士。
;妻
*第一任：不詳。
*第二任：淮南轉張芻之女。
## 據
*《宋史·沈遘傳》
*《萍洲可談》，朱彧
一口香腸

**一口香腸**者，小香腸也，一口一啖，故得名。常見夜市，基隆為甚，臺北市饒河街觀光夜市亦有，價新臺幣伍至拾元不等。
棒打老虎雞喫蟲

**棒打老虎雞喫蟲**者，遊戲也。兩人各執箸一，言「棒打老虎雞喫蟲」，後呼棒子、老虎、雞、蟲四者之一。

始自曹蘭主持之華視綜藝節目《抱喜報喜DoReMi》。後吳宗憲主持之中視綜藝節目《棒打老虎雞喫蟲》，再行之。

勝負判斷如下述：

壹、棒子可擊老虎，謂棒贏虎；
貳、老虎可食雞，謂虎贏雞；
叁、雞可食蟲，謂雞贏蟲；
肆、蟲可蛀棒子，謂蟲贏棒。

敞雙方所喊名同，或非如上述者，則和，再嘩而猜之。如甲嘩棒子、乙嘩雞，是則局平。
潘璋

**潘璋**字**文珪**，吳東郡發乾人也。孫權為陽羨長，始往隨權。性博蕩嗜酒，居貧，好賒酤，債家至門，輒言後豪富相還。權奇愛之，因使召募，得百餘人，遂以為將。討山賊有功，署別部司馬。後為吳大市刺奸，盜賊斷絕，由是知名，遷豫章西安長。劉表在荊州，民數被寇，自璋在事，寇不入境。比縣建昌起為賊亂，轉領建昌，加武猛校尉，討治惡民，旬月盡平，召合遺散，得八百人，將還建業。

合淝之役，張遼奄至，諸將不備，陳武鬥死，宋謙、徐盛皆披走。璋身次在後，便馳進，橫馬斬謙、盛兵走者二人，兵皆還戰。權甚壯之，拜偏將軍，遂領百校，屯半州。

權征關羽，璋與朱然斷羽走道，到臨沮，住夾石。璋部下司馬馬忠擒羽，並羽子關平、都督趙累等。權即分宜都、秭歸二縣為固陵郡，拜璋為太守、振威將軍，封溧陽侯。甘寧卒，又並其軍。劉備出夷陵，璋與陸遜並力拒之，璋部下斬備護軍馮習等，所殺傷甚眾，拜平北將軍、襄陽太守。

曹魏將夏侯尚等圍南郡，分前部三萬人作浮橋。諸葛瑾、楊粲並會兵赴救，未知所出，而魏兵日渡不絕。璋曰：“魏勢始盛，江水又淺，未可與戰。”便將所領，到魏上流五十里，伐葦數百萬束，縛作大筏，欲順流放火，燒敗浮橋。作筏適畢，伺水長當下，尚便引退。璋下備陸口。權稱尊號，拜右將軍。

璋為人粗猛，禁令肅然，好立功業，所領兵馬不過數千，而其所在常如萬人。征伐止頓，便立軍市，他軍所無，皆仰取足。然性奢泰，末年彌甚，服物僭擬。吏兵富者，或殺取其財物，數不奉法，監司舉奏，權惜其功而輒原不問。嘉禾三年卒。

## 評
*三國志評曰：凡此諸將，皆江表之虎臣，孫氏之所厚待也。以潘璋之不修，權能忘過記功，其保據東南，宜哉!

## 據
*三國志·吳書·程黃韓蔣周陳董甘淩徐潘丁傳
太陽餅

**太陽餅**，臺灣臺中名產，餅之屬也。臺中市區，隨手而買得，曾不繁難。遊客乘臺鐵列車，亦可市於復興、莒光、自強號諸列車。各商店皆售之，味也繁多。

魏清海始創之，然未專利，故同業均可售之。
大腸包小腸

**大腸包小腸**者，糯米腸（大腸）合香腸（小腸）而成，狀若美式熱狗。多售於臺灣夜市或西門町行人徒步區。食法簡便，並火二腸，合之可矣。其亦可配以花生粉、酸菜、香菜、九層塔、蒜、辣椒，亦可富以醬油膏、辣椒醬、黑胡椒醬、蒜等，以增其味。
河南省

**河南省**（），黃河之南也，中華人民共和國一省，亦稱**中原**、**中國**、**[[豫州]]**、**中州**。簡稱**豫**，省府鄭州，口越億，居中國第二。安陽、洛陽、開封諸古都望郡，咸在其境。河南古多兵戈荒禍，然乃中華文化之所源。豫地屬漢，間有回民。
## 地
省北河水之下，省南淮水之域，全省幾爲平野，糧產重地也。豫省鄰冀、魯、皖、晉、秦、鄂。
### 山
* 嵩山：中嶽，有少林寺
* 伏牛山：宛西秦嶺之餘脈，綿延八百餘里，國中山水特色之精粹，世界地質公園是也。
* 雲臺山：在焦作，世界地質公園是也。
* 雞公山：信陽市信陽南，桐柏山之主峰，豫南之秀景。
* 眉黛山：洛陽世界地質公園是也。
* 王屋山：愚公所移之山，太行之餘脈，豫北之名山。

### 河
* 黃河：河南之象徵也，斯水東流之，孕五千年華夏文明。中原故都洛陽、開封、鄭州、商殷皆為其左右。
* 淮河：源自桐柏山，中國南北之界也。
* 漢水：豫西南南陽盆地屬之。
* 海河：豫北。發源於華山南麓，在崤山、熊耳山之間廣納百川，
* 洛水：洛陽左攜澗水，右帶伊河，東出平原，北入黃河。
* 伊水

## 史
中國古文明源地之一，先史有裴李崗文化、仰韶文化之蹟。

河南九州居中，是爲中原，中國七大古都之三於此：殷都安陽，東周都洛陽，宋都開封。

中嶽嵩山，有禪宗祖庭少林寺。少林拳，中國武術一派，卽傳於此。

## 地方
有十七地級市，餘有一縣級市爲省直轄。
*地級市
**鄭州市
**開封市
**洛陽市
**平頂山市
**安陽市
**濮陽市
**新鄉市
**焦作市
**鶴壁市
**許昌市
**漯河市
**三門峽市
**商丘市
**周口市
**駐馬店市
**信陽市
**南陽市
*省直轄縣級市
**濟源市

## 重要設施
*小浪底水電站
*三門峽水電站

## 敎育
*河南工業大學
*河南大學
*鄭州大學
*中原工學院
*河南理工大學
*河南師範大學
*河南農業大學
*河南科技大學
*河南財經政法大學
*河南中醫學院
*信陽師範學院
*鄭州輕工業學院
*商丘師範學院
*張仲景國醫學院

## 世界遺產
*洛陽龍門石窟
*安陽殷墟
*登封「天地之中」歷史建築群

## 外典

*商都網 
*河南省府 
*新華社河南頻道

分類:中華人民共和國諸省
凌統

**凌統**字**公績**，漢吳郡余杭人也。父**操**從孫權討江夏，入夏口，先登，破其先鋒，輕舟獨近，中流矢死。

統年十五，左右多稱述者，權亦以操死國事，拜統別部司馬，行破賊都尉，使攝父兵。從擊山賊，統率士卒，身當矢石，所攻一面，應時披壞，諸將乘勝，遂大破之。權壯其果毅。

復征江夏，統為先鋒，斬黃祖將張碩，盡獲船人。還以白權，引軍兼道，水陸並集。時呂蒙敗其水軍，而統先搏其城，於是大獲。權以統為承烈都尉。

與周瑜等拒破曹操於烏林，遂攻曹仁，遷為校尉。又從破皖，拜盪寇中郎將，領沛相。與呂蒙等西取三郡，反自益陽，從往合淝，為右部督。時權撤軍，前部已發，魏將張遼等奄至津北。權使追還前兵，兵去已遠，勢不相及，統率親近三百人陷圍，扶扦權出。敵已毀橋，橋之屬者兩版，權策馬驅馳，統復還戰，左右盡死，身亦被創，所殺數十人，乃還。橋敗路絕，統被甲潛行。權既禦船，見之驚喜。統痛親近無反者，悲不自勝。權引袂拭之。謂曰：「公績，亡者己矣，苟使卿在，何患無人？」拜偏將軍，倍給本兵。時有薦同郡盛暹於權者，以為梗概大節有過於統，權曰：「且令如統足矣。」後召暹夜至。時統已臥，聞之，攝衣出門，執其手以入。其愛善不害如此。

統雖在軍旅，親賢接士，士亦慕焉。又輕財重義，有國士之風。病卒，時年四十九。權聞之，拊床起坐，哀不能自止，數日減膳，言及流涕，使張承為作銘誄。

統二子**烈**、**封**，年各數歲，權內養於宮，愛待與諸子同，賓客進見，呼示之曰：「此吾虎子也。」及八九歲，令葛光教之讀書，十日一令乘馬。後追錄統功，封烈亭侯，還其故兵。有罪免，令其弟封襲爵領兵。

## 評

*陳壽：「凡此諸將，皆江表之虎臣，孫氏之所厚待也。」

## 據

*《三國志·吳書·凌統傳》
甘寧

**甘寧**字**興霸**，後漢巴郡臨江人也，初為吏舉計掾，補蜀郡丞，頃之，棄官歸家。

往依劉表，因居南陽，不見進用。轉托黃祖，祖又畜之，於是歸孫權。周瑜、呂蒙皆共薦達，孫權加異，同於舊臣。寧陳計曰：「今漢祚日微，曹操彌憍，終為篡盜。南荊之地，山陵形便，江川流通，誠是國之西勢也。寧已觀劉表，慮既不遠。兒子又劣，非能承業傳基者也。至尊當早規之，不可後操。圖之之計，宜先取黃祖。祖今年老，昏耄已甚，財谷並乏，左右欺弄，務於貨利，侵求吏士，吏士心怨。舟船戰具，頓廢不修，怠於耕農，軍無法伍。至尊今往，其破可必。一破祖軍，鼓行而西，西據楚關，大勢彌廣，即可漸規巴、蜀。」權深納之。權遂西，果擒祖，盡獲其士眾。遂授寧兵，屯當口。

隨周瑜拒破曹操於烏林。攻曹仁於南郡，未拔。曹仁以五六千之眾圍寧數百人於夷陵，雨射城中，士眾皆懼，惟寧談笑自若。瑜用呂蒙計率諸將解圍。隨魯肅鎮益陽，拒關羽。權嘉寧功，拜西陵太守，領陽新、下雉兩縣。

從攻皖，為升城督。手持練，身緣城，為吏士先，卒破獲朱光。計功，呂蒙為最，寧次之，拜折沖將軍。曹操出濡須，寧為前部督，銜枚出斫敵。敵驚動，遂退。寧益貴重，增兵二千人。建安二十年，從攻合淝。呂蒙、蔣欽、淩統及寧以車下虎士千餘人從權逍遙津北。張遼覘望知之，即將步騎奄至。寧引弓射敵，與統等死戰，壯氣毅然，權尤嘉之。

黃初中卒，權痛惜之。有子瑰，因罪徙會稽。

寧少有氣力，好遊俠，招合輕薄少年，為之渠帥；群聚相隨，挾持弓弩，負毦帶鈴，民聞鈴聲，即知是寧。雖粗猛好殺，然開爽有計略，輕財敬士，能厚養健兒，健兒亦樂為用命。

## 評

* 《三國志》評曰：「凡此諸將，皆江表之虎臣，孫氏之所厚待也。」
* 《三國演義》載詩曰：

:吳郡甘興霸，長江錦幔舟。
:酬君重知己，報友化仇讎。
:劫寨將輕騎，驅兵飲巨甌。
:神鴉能顯聖，香火永千秋。

## 據

* 《三國志·吳書·程黃韓蔣周陳董甘淩徐潘丁傳》
* 《三國演義》
陳表

**陳表**，字**文奧**，武庶子也。

少知名，與諸葛恪、顧譚、張休等並侍東宮，皆共親友。尚書暨艷亦與表善，後艷遇罪，時人咸自營護，信厚言薄，表獨不然，士以此重之。徙太子中庶子，拜冀正都尉。

表以父死敵場，求用為將，領兵五百，欲得戰士之力，傾意接待，士皆愛附，樂為用命。時有盜官物者，疑無難士施明。明素壯悍，收考極毒，惟死無辭，廷尉以聞。帝以表能得健兒之心，詔以明付表，使自以意求其情實。表便破械沐浴，易其衣服，厚設酒食，歡以誘之。明乃首服，具列支黨。表以狀聞。帝奇之，欲全其名，特為赦明，誅戮其黨。遷表為無難右部督，封都亭侯，以繼舊爵。表皆陳讓，帝不許。

嘉禾三年，諸葛恪領丹楊太守，討平山越，以表領新安都尉，與恪參勢。初，表所受賜覆人得二百家，在會稽新安縣。表簡視其人，皆堪好兵，乃上疏陳讓，乞以還官，充足精銳。詔曰：「先將軍有功於國，國家以此報之，卿何得辭焉？」表乃稱曰：「今除國賊，報父之仇，以人為本。空枉此勁銳以為僮僕，非表志也。」皆輒料取以充部伍。所在以聞，帝甚嘉之。下郡縣，料正戶羸民以補其處。

表在官三年，廣開降納，得兵萬餘人。事捷當出，嘉禾六年，中郎將周祗乞於鄱陽召募，郡民吳遽等為亂，殺祗，攻沒城郭，屬縣搖動，表便越界赴討，遽以破敗，遂降。陸遜拜表偏將軍，進封都鄉侯，北屯章阬。是年卒，年三十四。家財盡於養士，死之日，妻子露立，太子登為起屋宅。子陳敖拜別部司馬。

## 家屬

*父 武 偏將軍

## 據

*《三國志·吳書·程黃韓蔣周陳董甘淩徐潘丁傳》
丁奉

**吳安豐侯丁奉**字**承淵**，漢廬江安豐人也。少以驍勇為小將，屬甘寧、陸遜、潘璋等。數隨征伐，戰鬥常冠軍。每斬將搴旗，身被創夷。稍遷偏將軍。會稽王即位，為冠軍將軍，封**都亭侯**。

魏遣諸葛誕、胡遵等攻東興，諸葛恪率軍拒之。諸將皆曰：「敵聞太傅自來，上岸必遁走。」奉獨曰：「不然。彼動其境內，悉許、洛兵大舉而來，必有成規，豈虛還哉？無恃敵之不至，恃吾有以勝之。」及恪上岸，奉與將軍唐咨、呂據、留贊等，俱從山西上。奉曰：「今諸軍行遲，若敵據便地，則難與爭鋒矣。」乃辟諸軍使下道，率麾下三千人徑進。時北風，奉舉帆二日至，遂據徐塘。天寒雪，敵諸將置酒高會，奉見其前部兵少，相謂曰：「取封侯爵賞，正在今日！」乃使兵解鎧著冑，持短兵。敵人從而笑焉，不為設備。奉縱兵斫之，大破敵前屯。會據等至，魏軍遂潰。遷滅寇將軍，進封都亭侯。魏將文欽來降，以奉為虎威將軍，從孫峻至壽春迎之，與敵追軍戰於高亭。奉跨馬持矛，突入其陣中，斬首數百，獲其軍器。進封**安豐侯**。

太平二年，魏大將軍諸葛誕據壽春來降，魏人圍之。遣朱異、唐咨等往救，復使奉與黎斐解圍。奉為先登，屯於黎漿，力戰有功，拜左將軍。景帝即位，與張布謀，欲誅孫綝，布曰：「丁奉雖不能吏書，而計略過人，能斷大事。」帝召奉告曰：「綝秉國威，將行不軌，欲與將軍誅之。」奉曰：「丞相兄弟友黨甚盛，恐人心不同，不可卒制，可因臘會，有陛下兵以誅之也。」帝納其計，因會請綝，奉與張布目左右斬之。遷大將軍，加左右都護。永安三年，假節領徐州牧。六年，魏伐蜀，奉率諸軍向壽春，為救蜀之勢。蜀亡，軍還。

帝崩，奉與丞相濮陽興等從萬彧之言，共迎立末帝，遷右大司馬、左軍師。寶鼎三年，皓命奉與諸葛靚攻合淝。奉與晉大將石苞書，構而間之，苞以征還。建衡元年，奉復帥眾治徐塘，因攻晉榖陽。榖陽民知之，引去，奉無所獲。皓怒，斬奉導軍。三年，卒。弟**封**，官至後將軍，先奉死。

奉貴而有功，漸以驕矜。或有毀之者，皓追以前出軍事，徙奉家於臨川。

## 評

* 陳壽：「凡此諸將，皆江表之虎臣，孫氏之所厚待也。」

## 據

* 《三國志·吳書·程黃韓蔣周陳董甘淩徐潘丁傳》
二二三年

## 大事
*漢昭烈皇帝備崩，後主禪繼位，改元**建興**。

## 生

*晉司空加左光祿大夫鉅鹿郡公裴秀
*魏中散大夫嵇康
*吳昭獻文皇帝和

## 卒

*魏越騎將軍任城威王曹彰
*魏大司馬陳忠侯曹仁（建寧元年生）
*魏太尉壽肅侯賈詡（建和元年生）
*漢昭烈皇帝備（延熹四年生）
陸遜

**吳江陵昭侯陸遜**字**伯言**，吳吳郡吳縣人也。本名**議**，世江東大族。

遜少孤，隨從祖廬江太守陸康在官。袁術與康有隙，將攻康，康遣遜及親戚還吳。遜年長於康子陸績數歲，為之綱紀門戶。

孫權為將軍，遜年二十一。始仕幕府，歷東西曹令史，出為海昌屯田都尉，並領縣事。縣連年亢旱，遜開倉穀以振貧民，勸督農桑，百姓蒙賴。會稽山賊大帥潘臨及鄱陽賊帥尤突作亂，皆平之，拜定威校尉。

權以兄孫策女配遜，數訪世務。遜議曰：「方今英雄棋跱，豺狼闚望，克敵寧亂。非眾不濟，而山寇舊惡，依阻深地。夫腹心未平，難以圖遠，可大部伍，取其精銳。」權納其策，以為帳下右部督。

呂蒙稱疾詣建業，遜往見之。待蒙至都，權問：「誰可代卿者？」蒙薦遜。權乃召遜，拜偏將軍右部督代蒙。遜至陸口，將書與羽，其言甚謙。羽覽遜書，意大安，無復所嫌。遜具啟形狀，陳其可擒之要。權乃潛軍而上，使遜與呂蒙為前部，至即克公安、南郡。遜徑進，領宜都太守，拜撫邊將軍，封華亭侯。劉備諸城長吏及蠻夷君長皆降。遜請金銀銅印，以假授初附。是歲建安二十四年十一月也。    

遜遣將軍李異、謝旌等將三千人攻蜀。異將水軍，旌將步兵，即破房陵、南鄉。權以遜為右護軍、鎮西將軍，進封婁侯。時荊州士人新還，仕進或未得所，遜上疏曰：「昔漢高祖受命，招延英異，光武中興，群俊畢至，苟可以熙隆道教者，未必遠近。今荊州始定，人物未達，臣愚慺慺，乞普加覆載抽拔之恩。令並獲自進，然後四海延頸，思歸大化。」權敬納其言。

黃武元年，劉備率眾攻吳，王命遜為大都督、假節，督朱然、潘璋、宋謙、韓當、徐盛、孫桓等五萬人拒之。諸將及公室貴戚，各自矜恃，不相聽從。備從巫峽、建平連圍至夷陵界，立數十屯。孫桓於夷道為備所圍，求救於遜。遜曰：「未可。」諸將皆問爲何。遜曰：「安東得士眾心，城牢糧足，無可憂也。待吾計展，欲不救安東，安東自解。」先遣吳班將數千人於平地立營，欲以挑戰。諸將皆欲擊之，唯遜不動。備知其計不可，乃引伏兵從谷中出。諸將並曰：「攻備當在初，今乃令人五六百里，相銜持經七八月，其諸要害皆以固守，擊之必無利矣。」遜乃先攻一營，不利。遜乃令兵士各持一把茅，以火攻拔之。一爾勢成，通率諸軍同時俱攻，斬張南、馮習及番王沙摩柯等首，破其四十餘營。遜督促諸軍四面蹙之，土崩瓦解，死者萬數。備夜遁入白帝城。諸將乃服遜之計。王拜遜輔國將軍，領荊州牧，即改封江陵侯。

備亡，子劉禪襲位，諸葛亮秉政，與王連和。時事所宜，王輒令遜語亮，並刻王印，以置遜所。王每與禪、亮書，常過示遜，輕重可否，有所不安，便令改定，以印封行之。

七年，王使鄱陽太守周魴譎魏大司馬曹休。休果舉眾入皖，乃召遜假黃鉞，為大都督，逆休。休既覺知，遂交戰。遜大破之，斬獲萬餘。諸軍振過武昌，王令左右以御蓋覆遜，入出殿門。凡所賜遜，皆御物上珍，於時莫與為比。

黃龍元年，拜上大將軍、右都護。帝欲遣偏師取夷州及朱崖，皆以咨遜，遜上疏止。及公孫淵背盟，帝欲往征。遜亦止之。

嘉禾五年，帝北征。使遜與諸葛瑾攻襄陽。遜密與瑾立計，大破魏軍。

赤烏七年，代顧雍為丞相。及太子有不安之儀，遜上疏諫權。太子太傅吾粲坐數與遜交書，下獄死。帝累遣使責讓遜，遜憤恚致卒，時年六十三，家無餘財。長子延早亡，次子抗襲爵。

景帝時，追諡遜昭侯。

## 家屬

### 子

*陸延，長子，早卒。
*陸抗，次子，大司馬、荊州牧。

### 孫

*陸晏，抗子，裨將軍。
*陸景，抗子，偏將軍。
*陸玄，抗子。
*陸機，抗子。
*陸雲，抗子。

### 戚

*陸凱，族子。
**陸禕，凱子。

*陸胤，凱弟。
**陸式，胤子。

## 評

*《三國志》評曰：劉備天下稱雄，一世所憚，陸遜春秋方壯，威名未著，摧而克之，罔不如志。予既奇遜之謀略，又歎權之識才，所以濟大事也。及遜忠誠懇至，憂國亡身，庶幾社稷之臣矣。

*諸葛瑾曰：「伯言多智略，其當有以。」

## 據

*《三國志·吳書·陸遜傳》
陸抗

**吳江陵侯陸抗**字**幼節**，吳大司馬，吳丞相遜之次子，吳桓王孫策外孫也。遜卒時，年二十，拜建武校尉，嗣遜爵，領遜眾五千人，送葬東還。

赤烏九年，遷立節中郎將，與諸葛恪換屯柴桑。

太元元年，大帝涕泣謂曰：「吾前聽用讒言，與汝父大義不篤，以此負汝。前後所問，一焚滅之，莫令人見也。」

建興元年，拜奮威將軍。

太平二年，魏將諸葛誕舉壽春降，拜抗為柴桑督，赴壽春，遷征北將軍。

永安二年，拜鎮軍將軍，都督西陵。三年，假節。

孫皓即位，加鎮軍大將軍，領益州牧。

建衡二年，拜抗都督信陵、西陵、夷道、樂鄉、公安諸軍事。時閹官預政，抗聞都下政令多闕，憂深慮遠，乃上疏十七條。

鳳皇元年，西陵督步闡據城以叛，遣使降晉。抗聞之，令將軍左奕、吾彥、蔡貢等徑赴西陵。晉車騎將軍羊祜率師向江陵，諸將鹹以抗不宜上。抗敕江陵督張鹹作大堰遏水，漸漬平中，以絕寇叛。祜欲因所遏水，浮船運糧，揚聲將破堰以通步軍。抗聞，使鹹破之。祜至當陽，聞堰敗，乃改船以車運，大費損功力。晉巴東監軍徐胤率水軍詣建平，荊州刺史楊肇至西陵。抗令張鹹固守其城；公安督孫遵巡南岸御祜；水軍督留慮、鎮西將軍朱琬拒胤。身率三軍，憑圍對肇。肇計屈夜遁，祜等皆引軍還。抗遂陷西陵城，誅夷闡族及其吏。

二年春，就拜大司馬、荊州牧。三年夏，疾病，上疏末帝。秋遂卒。

## 評

*《三國志》評曰：「抗貞亮籌干，鹹有父風，奕世載美，具體而微，可謂克構者哉！」

## 據

*《三國志·吳書·陸遜傳》
張昭

**吳婁文侯張昭**字**子布**，漢彭城人也。少好學，善隸書，博覽眾書，與琅邪趙昱、東海王朗俱發名友善。弱冠察孝廉，不就。孫策創業，命昭為長史、撫軍中郎將，升堂拜母，如比肩之舊，文武之事，一以委昭。

策臨卒，以弟權託昭，昭率群僚立而輔之。後劉備表權行車騎將軍，昭為軍師。權每田獵，常乘馬射虎，虎常突前攀持馬鞍。昭變色而前曰：「將軍何有當爾？夫為人君者，謂能駕御英雄，驅使群賢，豈謂馳逐於原野，校勇於猛獸者乎？如有一旦之患，奈天下笑何」權謝昭曰：「年少慮事不遠，以此慚君。」

魏黃初二年，遣使者邢貞拜權為吳王。貞入門，不下車。昭謂貞曰：「夫禮無不敬，故法無不行。而君敢自尊大，豈以江南寡弱，無方寸之刃故乎！」貞即遽下車。拜昭為綏遠將軍，封**由拳侯**。

初，權當置丞相，眾議歸昭。權曰：「方今多事，職統者責重，非所以優之也。」後孫邵卒，百僚復舉昭，權曰：「孤豈為子布有愛乎？領丞相事煩，而此公性剛，所言不從，怨咎將興，非所以益之也。」乃用顧雍。

權既稱尊號，昭以老病，上還官位及所統領。更拜輔吳將軍，班亞三司，改封**婁侯**，食邑萬戶。在宅無事，乃著《春秋左氏傳解》及《論語注》。

上以公孫淵稱藩，遣張彌、許晏至遼東拜淵為燕王。昭諫曰：「淵背魏懼討，遠來求援，非本志也。若淵改圖，欲自明於魏，兩使不反，不亦取笑於天下乎？」上與相反覆，昭意彌切。上不能堪，案刀而怒曰：「吳國士人入宮則拜孤，出宮則拜君，孤之敬君，亦為至矣，而數於眾中折孤，孤嘗恐失計。」昭熟視上曰：「臣雖知言不用，每竭愚忠者，誠以太后臨崩，呼老臣於床下，遺詔顧命之言故在耳。」因涕泣橫流。上擲刀致地，與昭對泣。然卒遣彌、晏往。淵果殺彌，晏。

昭忿言之不用，稱疾不朝。上恨之，土塞其門，昭又於內以土封之。上數慰謝昭，昭固不起，上因出過其門呼昭，昭辭疾篤。上燒其門，欲以恐之，昭更閉門戶。上使人滅火，住門良久，昭諸子共扶昭起，上載以還宮，深自克責。昭不得已，然後朝會。

昭容貌矜嚴，有威風，上常曰：「孤與張公言，不敢妄也。」舉邦憚之。年八十一，嘉禾五年卒。遺令幅巾素棺，斂以時服。上素服臨弔，謚曰**文侯**。長子承已自封侯，少子休襲爵。

## 評

*《三國志》評曰：「張昭受遺輔佐，功勳克舉，忠謇方直，動不為己。而以嚴見憚，以高見外，既不處宰相，又不登師保，從容閭巷，養老而已，以此明權之不及策也。」

## 據

*《三國志·吳書·張顧諸葛步傳》
張承

**吳都鄉定侯張承**字**仲嗣**，漢彭城人，昭長子也。少以才學知名，與諸葛瑾、步騭、嚴畯相友善。

孫權為驃騎將軍，辟西曹掾，出為長沙西部都尉。討平山寇，得精兵萬五千人。後為濡須督、奮威將軍，封**都鄉侯**，領部曲五千人。

承為人壯毅忠讜，能甄識人物。又諸葛恪年少時，眾人奇其英才。承言「終敗諸葛氏者，元遜也。」勤於長進，篤於物類，凡在庶幾之流，無不造門。年六十七，赤烏七年卒，謚曰**定侯**。子震嗣。

## 評

* 《三國志》評曰：「張承、顧邵虛心長者，好尚人物，周昭之論，稱之甚美，故詳錄焉。」

## 據

* 《三國志·吳書七·張顧諸葛步傳》
張休

**張休**字**叔嗣**，漢彭城人，昭次子也。弱冠與諸葛恪、顧譚等俱為吳太子孫登僚友，以《漢書》授登。從中庶子轉為右弼都尉。孫權常遊獵，迨幕乃歸，休上疏諫戒，權大善之，以示於昭。及登卒，為侍中，拜羽林都督，平三典軍事，遷揚武將軍。

為魯王孫霸友黨所譖，與顧譚、顧承俱以芍陂論功事，休、承與典軍陳恂通情，詐增其伐，並徙交州。中書令孫弘佞偽險詖，休素所忿，弘因是譖訴，下詔書賜休死，時年四十一。

## 評

*《三國志》評曰：「休、承修志，鹹庶為善。愛惡相攻，流播南裔，哀哉！」

## 據

*《三國志·吳書·張顧諸葛步傳》
顧承

**顧承**字**子直**，吳吳郡吳人，邵次子也。嘉禾中與舅陸瑁俱以禮徵。

孫權賜丞相顧雍書曰：「貴孫子直，令問休休，至與相見，過於所聞，為君嘉之。」拜騎都尉，領羽林兵。後為吳郡西部都尉，與諸葛恪等共平山越，別得精兵八千人，還屯軍章阬，拜昭義中郎將，入為侍中。芍陂之役，拜奮威將軍，出領京下督。

數年，與兄譚、張休等俱徙交州，年三十七卒。

## 評

*陳壽曰：「休、承修志，咸庶為善。愛惡相攻，流播南裔，哀哉！」

## 據

*《三國志·吳書七·張顧諸葛步傳》
顧邵

**顧邵**字**孝則**，漢吳郡吳人，雍長子也。博覽書傳，好樂人倫。少與舅陸績齊名，而陸遜、張敦等皆亞焉。自州郡庶幾及四方人士，往來相見，或言議而去，或結厚而別，風聲流聞，遠近稱之。年二十七，起家為豫章太守。下車祀先賢徐孺子之墓。

初，錢塘丁諝出於役伍，陽羨張秉生於庶民，烏程吾粲、雲陽殷禮起乎微賤，邵皆拔而友之，為立聲譽。秉遭大喪，親為制服結絰。邵當之豫章，發在近路，值秉疾病，時送者百數。邵辭賓客曰：「張仲節有疾，苦不能來別，恨不見之，暫還與訣，諸君少時相待。」其留心下士，惟善所在，皆此類也。世以邵為知人。在郡五年，卒官，子譚、承嗣。

## 評

*陳壽曰：「顧邵虛心長者，好尚人物，周昭之論，稱之甚美，故詳錄焉。」

## 據

*《三國志·吳書七·張顧諸葛步傳》
顧譚

**顧譚**字**子默**，吳吳郡吳人，邵子也。弱冠與諸葛恪等為太子四友，從中庶子轉輔正都尉。赤烏中，代恪為左節度，加奉車都尉。薛綜為選曹尚書，固讓譚焉，後遂代綜。祖父雍卒數月，拜太常，代雍平尚書事。

是時魯王有盛寵，與太子齊衡，譚上疏曰：「臣聞有國有家者，必明嫡庶之端，異尊卑之禮，使高下有差，階級逾邈，如此則骨肉之恩生，覬覦之望絕。昔賈誼陳治安之計，論諸侯之勢，以為勢重，雖親必有逆節之累，勢輕，雖疏必有保全之祚。故淮南親弟，不終饗國，失之於勢重也。吳芮疏臣，傳祚長沙，得之於勢輕也。昔漢文帝使慎夫人與皇后同席，袁盎退夫人之座，帝有怒色。及盎辨上下之儀，陳人彘之戒，帝既悅怪，夫人亦悟。今臣所陳，非有所偏，誠欲以安太子而便魯王也。」由是霸與譚有隙。

時長公主婿衛將軍全琮子寄為霸賓客，寄素傾邪，譚所不納。先是，譚弟承與張休俱北征壽春。全琮時為大都督，與魏將王凌戰於芍陂，軍不利，軍，休、承奮擊之，遂駐魏師。時琮群子緒、端亦並為將，因敵既住，乃進擊之，凌軍用退。時論功行賞，休、承並為雜號將軍，緒、端偏裨而已。寄父子益恨，共構會譚。譚坐徙交州，幽而發憤，著《新言》仁十篇。年四十二，卒於交阯。

## 評

*陳壽曰：「譚獻納在公，有忠貞之節。」
*薛綜曰：「譚心精體密，貫道達微，才照人物，德允眾望，誠非愚臣所可越先。」
*胡綜：「精識時機，達幽究微，則顧譚。」
**羊衜駁綜：「子嘿精而狠。」

## 據

*《三國志·吳書七·張顧諸葛步傳》
張籍

**張籍**，字**文昌**，唐和州烏江人，本吳郡吳人也。

第進士，為太常寺太祝。久次，遷祕書郎。韓愈薦為國子博士。歷水部員外郎、主客郎中。當時有名士皆與游，而愈賢重之。

籍性狷直，嘗責愈喜博簺及為駮雜之說，論議好勝人，其排釋老不能著書若孟軻、揚雄以垂世者。籍為詩，長於樂府，多警句。仕終國子司業。

## 據
*《唐書·張籍傳》
顧雍

**吳丞相醴陵肅侯顧雍**字**元歎**，漢吳郡吳人也。蔡邕從朔方還，嘗避怨於吳，雍從學琴書。州郡表薦，弱冠為合肥長，後轉在婁、曲阿、上虞，皆有治跡。

孫權領會稽太守，以雍為丞，行太守事，討除寇賊，郡界寧靜，吏民歸服，數年，入為左司馬。權為吳王，累遷大理、奉常，領尚書令，封**陽遂鄉侯**，拜侯還寺，而家人不知，後聞乃驚。

是歲，改為太常。進封**醴陵侯**，代孫邵為丞相，平尚書事。其所選用文武將吏各隨能所任，心無適莫。時訪逮民間，及政職所宜，輒密以聞。若見納用，則歸之於上，不用，終不宣洩。帝以此重之，然於公朝有所陳及，辭色雖順而所執者正。帝嘗咨問得失，張昭因陳聽采聞，頗以法令太稠，刑罰微重，宜有所蠲損。上默然，顧問雍曰：「君以為何如」雍對曰：「臣之所聞，亦如昭所陳。」於是帝乃議獄輕刑。

久之，呂壹、秦博為中書，典校諸官府及州郡文書。壹等因此漸作威福，遂造作榷酤障管之利，舉罪糾奸，纖介必聞，重以深案丑誣，毀短大臣，排陷無辜，雍等皆見舉白，用被譴讓。後壹奸罪發露，收系廷尉。雍往斷獄。壹以囚見，雍和顏色，問其辭狀，臨出，又謂壹曰：「君意得無慾有所道？」壹叩頭無言。時尚書郎懷敘面詈辱壹，雍責敘曰：「官有正法，何至於此！」

雍為相十九年，年七十六，赤烏六年卒。帝素服臨吊，謚曰**肅侯**。子邵早卒，**裕**有篤疾，**濟**無後，穆，宜都太守。弟徽。

永安元年，景帝詔曰：「故丞相雍，至德忠賢，輔國以禮，而侯統廢絕。朕甚愍之。其以雍次子裕襲爵為醴陵侯，以明著舊勳。」

## 評

*《三國志》評曰：「顧雍依杖素業，而將之智局，故能究極榮位。」

## 據

*《三國志·吳書七·張顧諸葛步傳》
諸葛瑾

**吳宛陵侯諸葛瑾**字**子瑜**，漢琅邪陽都人也。漢末避亂江東。值孫策卒，孫權姊婿弘咨見而異之，薦之於權，與魯肅等並見賓待。後為權長史，轉中司馬。建安二十年，權遣瑾使蜀通好劉備，與其弟亮俱公會相見，退無私面。

從討關羽，封**宣城侯**，以綏南將軍代呂蒙領南郡太守，駐公安。劉備東伐吳，吳王求和，瑾與備箋曰：「奄聞旗鼓來至白帝，或恐議臣以吳王侵取此州，危害關羽，怨深禍大，不宜答和，此用心於小，末留意於大者也。試為陛下論其輕重，及其大小。陛下若抑威損忿，暫省瑾言者，計可立決，不復咨之於群後也。陛下以關羽之親何如先帝？荊州大小孰與海內？俱應仇疾，誰當先後？若審此數，易於反掌。」時或言瑾別遣親人與備相聞，權曰：「孤與子瑜有死生不易之誓，子瑜之不負孤，猶孤之不負子瑜也。」黃武元年，遷左將軍，督公安，假節，封**宛陵侯**。

瑾為人有容貌思度，於時服其弘雅。與權談說諫喻，未嘗切愕，微見風彩，粗陳指歸。如有未合，則捨而及他，徐復托事造端，以物類相求，於是權意往往而釋。權亦重之，大事咨訪。

權稱尊號，拜大將軍、左都護，領豫州牧。瑾子諸葛恪，名盛當世，權深器異之；然瑾常嫌之，謂非保家之子，每以憂戚。赤烏四年，年六十八卒，遣命令素棺斂以時服，事從省約。

### 家屬

*父珪
*弟亮，蜀漢丞相。
*弟均，蜀漢長水校尉。
*子恪，吳太傅。
*子喬，過與弟亮。
*子融
*孫綽，恪長子。
*孫竦，恪中子。
*孫建，恪幼子。

## 評

*孫權曰：「孤與子瑜有死生不易之誓，子瑜之不負孤，猶孤之不負子瑜也。」
*虞翻與所親書曰：「諸葛敦仁，則天活物，比蒙清論，有以保分。惡積罪深，見忌殷重，雖有祁老之救，德無羊舌，解釋難冀也。」
*《三國志》評曰：「諸葛瑾、步騭並以德度規檢見器當世。」

## 據

*《三國志·吳書七·張顧諸葛步傳》
木衛三

**木衛三**，亦稱**伽尼米德（Ganymede）**者，木星之衛星也。論及大小，居諸衛星之首。義大利人伽利略就而考之，乃伽利略衛星之一。
木衛四

**木衛四**，亦稱**卡利斯托（Callisto）**者，木星之衛星也。論及大小，居諸衛星第三，木衛第二。義大利人伽利略就而考之，乃伽利略衛星之一。
土衛六

**土衛六**者，周土之衛也，土衛最巨者。英吉利文曰**泰坦**。荷蘭國觀天士惠更斯以西曆一六五五年三月二十五日首見之。自見伽利略諸木衛來，首見此衛星。氣盈。

## 見
初，惠更斯名之土之月，後卡西尼以路易之星，名四土之衛。惟觀天士慣以一二名土之五衛，他衛則名惠更斯或土衛之六，以時度去土之長短而名之也。英吉利文謂之泰坦。與七衛皆約翰所名也。約翰者，威廉之子也；威廉者，首見土衛一二者也。約翰於西曆一八四七年書《好望角觀天錄》，名之泰坦。泰坦者，克龍之妹也。克龍者，土星也。

## 據
衛六巨細，居土衛第一，太陽系第二，巨於水，次木衛三。近知其氣厚，向者或誤度其巨細也。徑萬里，重二十六萬九千兆擔，每立方分重一分三厘九毫一絲，心離二厘九毫二絲，傾土於百分度之三十三。周土十五日二十二時四十一分又二十四秒，自旋與周土時同，類月。攝氏寒暑負百又七十八度。

其輕重粗似木衛三四、海衛一、冥星，冰岩各半。冰下六千八百里有堅心，尚溫。他衛固有堅心者，疏密不若，蓋衛六碩而迫力巨也。

## 氣
有氣。有傑拉德者嘗於一九四四年以光譜考而識之。氣厚禦光，色橙黃至橙，然內甚寒。氣之迫力為地球之倍半也。其疏密重而引力輕，使人立其上，振臂可翔矣。蓋其氣厚，窺管難視，度內多乙烷，或堅或漿。後以雷達探之，無乙烷之海；以卡西尼號考之，有乙烷之湖。密雲蔽空，咸地皆晦。惠更斯號雖往，無光而難考也。

其諸氣合流，氮氣最盛，居九成八又四分四釐。氮之盛僅次地球。他氣本甲烷之燼。甲烷在最外，觸日之輻射則生赤雲。惟二千零四年卡西尼號越南極時，雖雲盛而未獲有甲烷者，眾士大惑。氣行疾，越其自旋。

## 地
地有明者，巨若澳大利亞洲，謂之桃源，無知之者。地有晦者，巨若桃源。有以為甲烷之海者，有以為乙烷之洋者。後以卡西尼號考之，皆非。地有文，或地動而生。有山若環，明晦可辨。度或烴之雨雪所生，或炎丘所穴。明晦處日波同，示其所成所覆者同。未察有烴之湖海，度其地為冰或淖也。其地岮坦相雜，乃炎丘出水與氨所成也。有風摧之文，有山環內盈，不知何物。山無拔二十仞者。

## 考
航海一二號嘗考之。初，航一欲近，不知有霧，內不可視。後以哈伯窺管紅外之光考之。

卡西尼惠更斯號於二千零四年七月一日抵土，兼考衛六。卡西尼號於十一月二十六日越之，攝多像，甚詳，始見其斑有明晦者。卡西尼號遣惠更斯號往，零五年一月十四日登之。
諸葛融

**諸葛融**，吳大將軍瑾之幼子也。攝兵駐公安，部曲吏士親附之。疆外無事，秋冬則射獵講武，春夏則延賓高會，休吏假卒，或不遠千里而造焉。每會輒歷問賓客，各言其能，乃合榻促席，量敵選對，或有博弈，或有摴蒱，投壺弓彈，部別類分，於是甘果繼進，清酒徐行，融周流觀覽，終日不倦。融父兄質素，雖在軍旅，身無采飾；而融錦罽文繡，獨為奢綺。

孫權薨，徙奮威將軍。後兄諸葛恪征淮南，假融節，令引軍入沔，以擊西兵。恪既誅，遺無難督施寬就將軍施績、孫壹、全熙等取融。融卒聞兵士至，惶懼猶豫，不能決計，兵到圍城，飲毒藥而死，三子皆伏誅。

## 據
*《三國志·吳書·張顧諸葛步傳》
畏兀兒蒙古字

**畏兀兒蒙古字**，亦稱**畏兀字**、**畏吾字**，屬蒙古文字。化回鶻字，而衍老滿洲字、錫伯字等。自左而右縱書。表音文字也，一字一音，而有連字法：蓋一詞之間，一音之書，首、身、尾之形各異。是則詞詞相判，成乎章焉。詞中一**縱線**貫通，又以**龍牙**、**虎尾**以為美，漢地白丁，多輕以**蝌蚪字**也。

今流行中國內蒙古自治區，而蒙古國之諸人書以西里爾字母。

## 史
蒙古部肇基斡難之時，本無文字。成吉思合罕征乃蠻，乃蠻掌印官畏兀人塔塔統阿雖見擒，猶守其印信。合罕嘉其忠於事，遂命之掌文書印信，並命之授太子諸王以畏兀字書國言（蒙古語），蒙古人始採畏兀字書蒙古語，事在鼠兒年，卽公曆一二〇四年。惟蒙古帝國創業時，多用畏兀兒文士，教授者必不只一人。是亦可證諸時人紀行之書如趙珙《蒙韃備錄》、彭大雅著徐霆疏《黑韃事略》、柏朗嘉賓《蒙古行紀》、魯布魯克《東行紀》等。

自元世祖委帝師八思巴另製蒙古新字，每以「畏兀字」呼之，以示區別。惟雖禁令屢下，彼時蒙人仍好用畏兀字，新字轉以迻寫他族語音見長。訖惠宗北狩，新字遂罕見用。嶺北等處諸蒙人仍以畏兀兒字體爲正宗。

十六世紀蒙古再奉佛，廣譯遍傳佛經， 文字因而普及、定型。此故或以十六、十七世紀之交爲蒙古之文藝復興。此前書畏兀字體之部分缺失，如 n, γ, š （參見下表）之旁點罕置，如 č, ǰ 在字中相混等，又如同一單字而拼法有異等，皆改進之。復多引入藏梵語之內典用語，取代部分故時詞彙。並以便於轉書藏、梵語音故，另造變體字母。字母之改良以**阿里嘎里**爲其大者。一五八七年，喀喇沁譯師阿尤希固什損益舊字，創阿里嘎里字體（梵：आलिकालि 拉丁字母轉寫： āli-kāli，指元音組與輔音組），此字體可盡書藏、梵語字母，且可書諸蒙古語所無之輔音群。是時部分古語見棄，反之則有黔首方言經人爲仿古而見諸書面。學界謂此時之書面蒙文爲**古典蒙文**。

皇清龍興，亦取鑑蒙古字體，創滿文以書滿語。二者字型相類，故知其一卽能互爲旁通。是後自十七世紀末至十八世紀，**古典蒙文**得以充分發展。北京、南蒙古之木版印刷業俱盛，諳蒙語之帝王乃至藏族法師均與編纂辭典、語法書等。

又，公曆一六四八年瓦剌蒙古和碩特部僧札雅班第達亦改良傳統，晰其標音，造新體字，號之曰「明確之蒙古文」（todo mongγol），惟此新字體但行於天山南北路伏爾迦河口諸處，東蒙古未之採焉。札雅班第達大師所創之字體以音譯謂之曰托忒文。

康熙二十五年，喀爾喀僧扎那巴扎爾（卽其後轉世活佛哲布尊丹巴一世）復仿藏梵字造索永布字體（梵：स्वयम्भु 拉丁字母轉寫： svayambhu，指自生、自存、獨立。若依切韻音譯當作**娑閻浮**）。有字母九十。左至右橫書。亦以其便於書梵、藏音且能確表蒙音故也。甚具美感，寺院每以之飾。惟書之不便，猶甚於八思巴字，故亦罕用於交際。同年哲佛復另造橫書方體字，行於喀爾喀諸處之佛寺間。而蒙人之日常文字仍爲此傳統蒙古字。

二十世紀初，嘗有蒙古字拉丁化之議，事不果行。一九四六年以降，蒙古國乃改以西里爾字母拼寫喀爾喀口語。而中華人民共和國之內蒙則仍採此傳統蒙古字。

## 筆劃
一 謂之一**字冠**（titim）。凡元音起首之字必帶此型。實則部分輔音字首型亦約略可見此型也。

一 　謂之一**牙**，又稱**短牙**，**字牙**（ačuγ）。此短牙置於輔音後則表記 a 音或 e 音，置於元音後則表記 –n 音（「恩」之收聲也）。然積二短牙則表記 k 音。

一 謂之一**長牙**。

一謂之一**字腹**。

## 標點
傳統標點有單點「」雙點「」以之爲句讀。於章節之首則標之以畢兒嘎「」，段落章節終了則標之以四點「」。

## 正字
參照他語之文獻可知，其文言自十三世紀始卽略異於語，然以言入文，亦非罕無。惟蒙古口語異於時地，族人遂習用文言。十六世紀末以降**古典蒙古文言**之正字法更爲明確，操不同方言之蒙古文士皆得以通達彼此。

古典蒙古文言之正字法，分別依元音和諧律、連接元音規則、元音輔音相連規則，減音現象等定之。雖蒙古口語依各方言不同各有言文分離之狀，然善屬傳統蒙文者仍可互通之。

## 書藝
* 古典體
* 莊重體
* 楷體
* 草體
* 盤書體

## 簡表
此表但粗列傳統字型一種並其拉丁字母轉書。其餘元朝秘史譯音用漢字舉隅、當代西里爾字母對應等，皆僅供參考。

## 例
　　　仿古書　　　　　　印刷體書

　　　　　　　　　　　　維　　　　自

　　　　　　　　　　　　基　　　　由

　　　　　　　　　　　　批　　　　之

　　　　　　　　　　　　地　　　　大

　　　　　　　　　　　　雅　　　　典

　　　　　　　　　　　　，　　　　也

　　　　　　　　　　　　　　　　　。

其左首拆爲：

　卽 v 字首

　 卽 i 字中，接於輔音後者

　卽 k 字中（因後 i 故當接陰性 k 非陽性q）

　 卽 i 字中，接於輔音後者

　卽 p 字中

　　卽 e 字中（e/a 字中同型）

　卽 d 字中 （d/t 字中同型）

　 卽 i 字中，接於輔音後者

　卽 y 字中

　 卽a 字尾。

相連卽 vikipediya。

釋如下：

:傳統蒙文轉書：Vikipediya.　 čilügetü　 nebterkei　toli　bičig　bolai..
:漢字逐字轉譯：維基批地雅，自由之　　通　　　　 鑑　 書　　也。
:今西里爾字母：Википедиа,　Чөлөөт 　Нэвтэрхий Толь Бичиг Болой.
:西里爾轉拉丁：Vikipedia,　　chölööt　 nevterkhii　toly　bichig boloi.
（按此通鑑非溫公以史爲鑑之鑑，蓋指通廣而可供參照者。大清編寫清文鑑取義卽此。）

義卽「維基者，自由之大典也。」

## 註


## 據
* Poppe, Nicolas. "Grammar of Written Mongolian" 3rd ed. University of Washington, 1974.
* Владимирцов, Борис Яковлевич.。《蒙古書面語與喀爾喀方言比較語法》。清格爾泰等譯。西寧：青海人民出版社，一九八八年。
* 札奇斯欽。《蒙古文化與社會》。台北：台灣商務印書館，一九八七年。
* 小澤重男。《現代モンゴル語辞典》第三版。東京：大學書林，平成十二年。
* 關其格、和平、朝克吉勒圖等。《蒙漢詞典》。呼和浩特：內蒙古大學出版社，一九九九年。
* 額力很巴雅爾。《蒙古文書法概論》。瀋陽市，遼寧人民出版社，二〇〇三年。

## 它典
* BabelPad魏安之相關頁，推動字型設計者之一。
* 蒙古字型
* 八思巴字字型（含免費下載）
* 奧雲蒙文字型
李斯特

縮圖|一八三九年年之李斯特像
**李斯特**（**Franz Liszt**），匈牙利人也，公曆一八一一年十月廿二日生。擅鋼琴，譜曲。性聰敏，五歲習鋼琴於其父，八歲譜曲，翌年登臺，奏畢，貝多芬奇之曰：「子之才甚高，今後將無有及者。」。後赴維也納，師從轍爾尼，甚謝其師，常嘆曰：「吾之所學全轍爾尼所授！」後至巴黎公演成功，交達爾古特夫人，與之居。生三子，其一從瓦格納。又與俄親王王妃同居，然出家以避婚。常奔走各地授課濟貧，深得名望。晚年，苦肺疾，一八八六年七月卅一日卒，年七十六，葬於德國。

李氏儀表不凡，眾多愛其貌，而觀其奏。亦常即興奏曲，或記全曲而奏之，眾奇而嘆。然其曲多衒而難奏，尤乙小調鋼琴奏鳴曲。生時嘗深交於蕭邦，及後分道揚鑣。

李氏以鋼琴曲而聲名大噪，今尤以帕格尼尼變奏曲《鐘》為顯赫。李氏生時亦譜鋼琴協奏曲、交響詩、標題交響曲，而鮮為人知，奏者甚少。

分類:基礎之文
分類:德意志邦聯列傳
分類:樂師
步騭

**吳臨湘侯步騭**字**子山**，漢臨淮淮陰人也。世亂，避難江東。窮困，與廣陵衛旌俱種瓜自給，晝勤四體，夜誦經傳。

孫權為討虜將軍，召騭為主記。除海鹽長，還辟車騎將軍東曹掾。建安十五年，出領鄱陽太守。歲中，徙交州刺史、立武中郎將。明年，追拜使持節、征南中郎將。劉表所置蒼梧太守吳巨陰懷異心，外附內違。騭降意懷誘，請與相見，因斬徇之，威聲大震。益州大姓雍闓等殺蜀所署太守正昂，與士燮相聞，求欲內附。騭因承製遣使宣恩撫納，由是加拜平戎將軍，封**廣信侯**。

延康元年，權遣呂岱代騭，騭將交州義士萬人出長沙。會劉備東下，武陵蠻夷蠢動，權遂命騭上益陽。備既敗績，而零陵、桂陽諸郡猶相驚擾，處處阻兵，騭周旋征討，皆平之。黃武二年，遷右將軍、左護軍，改封**臨湘侯**。五年，假節，徙屯漚口。

權稱尊號，拜驃騎將軍，領冀州牧。是歲，都督西陵，代陸遜撫二境。時帝太子登駐武昌，愛人好善，常與騭書。騭於是條於時事業在荊州界者，諸葛瑾、陸遜、朱然、程普、潘浚，斐玄、夏侯承、衛旌、李肅、周條、石干十一人上疏獎勸帝。

後中書呂壹典校文書，多所糾舉，騭乃上疏。上亦覺悟，遂誅壹。騭前後薦達屈滯，救解患難，書數十上。帝雖不能悉納，然時采其言，多蒙濟賴。

赤烏九年，代陸遜為丞相，猶誨育門生，手不釋書。在西陵二十年，鄰敵敬其威信。十一年卒，子協嗣。

騭性寬弘得眾，喜怒不形於聲色，而外內肅然。

## 評

*《三國志》評曰：「諸葛瑾、步騭並以德度規檢見器當世。」

## 據

*《三國志·吳書七·張顧諸葛步傳》

分類:孫吳列傳
土衛二

**土衛二**，亦稱**恩希拉多斯（Enceladus）**者，土星之衛星也。論及大小，居諸土衛第六。卡西尼號考之甚詳。
土衛一

**土衞一**者，土星之衞也。英吉利文曰迷瑪斯。迷瑪斯者，希臘之神蓋亞之子也。清高宗乾隆五十四年威廉首見之，航海者號與卡西尼號考之甚詳。

## 見
觀天士威廉首見土衞一。其誌曰：「一七八九年九月十七日，吾四引窺管善甚，見第七衞在極西。」

## 名
衞一以泰坦巨人名之。威廉之子約翰，於一八四七年書《好望角觀天錄》，以泰坦巨人名七土衞。

## 地
其質之疏密甚輕，多冰少岩也。形體不璧，長短軸略差十分之一。由卡西尼號所攝之像考之，粗若雞子。有巨穴，曰赫歇爾。徑二百六十里，爲衞一徑之三分之一。緣高十里，深二十里。穴中有山，拔二千二百五十仞。茍地球見此穴，徑將廣至八千里，越加拿大國矣。擊此穴者幾碎衛一爲齏粉。此穴之反有斷壁，或由擊波裂之。衞一之頗類西洋劇《星宿之戰》之歿星者，此穴之存也。有細穴，無若赫歇爾之巨者。諸穴形方雖近，成時各殊。地越八十里之穴眾，南極越四十里之穴稀。或爲地動吞之，或有方以禦諸星擊之。

## 行
衞一可驅土甲乙二環隙間之細物也。細物環土二周，衞一始環一周。其施力於物，迫其棄舊隙，入新軌。又乙丙二環環三，衛一始環一。衛十七環三，衞一環二。近始識衞一環七，庚環環六。庚環者，去衞一三萬里也。

## 考
卡西尼號曾就邇攝像，近者攝於二千又五年八月一日，去十二萬六千里。其繼者於二千又八年十月二十四日與二千又九年十月十四探之。極邇者將於二千又一十年二月十三日探之，去十九萬里。
格致

通語稱**科學**者，英言**賽恩斯**，五四人稱**賽先生**，明清人謂之**格物致知之學**，略云**格致**、**格物**、**格學**。梁啟超曰：「形而下學，即質學、化學、天文學、地質學、全體學、動物學、物學等是也。吾因近人通行名義，舉凡屬於形而下學，皆謂之格致。」今名科學，日賢西周之譯也。本詁科舉之學，或分科之學，明治後乃專指science，今則統人文、物理而言之矣。

## 語源
**格致**者，謂格物致知。《大學》云：「致知在格物，物格而後知至。」朱子註曰：「推極吾之知識，欲其所知無不盡」，「窮至事物之理，欲其極處無不到也。」
土衛三

**土衛三**者，土星之衛也。英吉利文曰特提斯。特提斯者，希臘之神也。意大利國觀天士卡西尼於西曆一六八四年三月二十一日首見之。卡西尼號考之甚詳。

## 名
初，卡西尼以路易之星，名四土之衛。惟觀天士慣以一二名土之五衛。後一七八九復見二衛，土之衛遂有七矣。有約翰者，首見土衛一二之威廉子也。於《好望角觀天錄》建，言七土衛當名以泰坦之神，納。

## 地
衛三一地皆冰，類衛四與五。每立方分重七釐一毫八絲。諸星擊之，多穴。太陽系中，反日最盛。蓋其就土之戊環，環晦，當而揚光也。

衛三以穴與炎丘分。炎丘之存，示地曾大動，吐丘而出也。丘之成方未明，考伽利略號所攝木衛三四之像，木衛極有冰冠，為冰之著於丘口者也。衛三或類之。極甚明，暗斑棋佈。

西有巨穴，曰奧德賽。徑八百里，巨細為全地五分之二，蕩然若衛四。緣無峻嶺，中無崇山，不若水月。蓋觸之者遇地之柔者也。

有巨壑，曰伊薩卡，寬二百里，深二千仞，綿延四千里，為衛三周之四分之三。其為汁之初凝，裂地而出者也。初，地覆洋海，令衛三每二周土，衛四即恆周三。後衛三漸離此恆，洋海遂凝，初成之穴為後動所吞。或曰，穴奧德賽者，其波行裂地而成伊薩卡谷焉。衛三之攝氏寒暑度為負百又八十七度也。

## 軌
衛三、十三、十四三衛同軌不犯焉。

## 考
卡西尼號嘗於二千又五年九月二十三日越衛三，去三千里。無再考者。
土衛四

**土衛四**者，周土之衛也。卡西尼於西曆一六八四年首見之。萬國欽天監以希臘之神狄翁名之。卡西尼號考之甚詳。

## 名
卡西尼於西曆一六八四年三月二十一日首見之。初，卡西尼以路易之星，名四土之衛。惟觀天士慣以一二名土之五衛。後一七八九年復見二衛，土之衛遂有七矣。有約翰者，首見土衛一二之威廉子也。於《好望角觀天錄》建，言七土衛當名以泰坦之神，納。英吉利文謂土星為薩坦。薩坦者，大秦之神也。大秦之薩坦即希臘之克洛諾斯。土星之衛遂以克洛諾斯之兄弟姊妹名之。

## 軌
衛四去土七十五萬里，周以六十五時四十一分，心離二毫二絲，傾百分度之二。與衛十二軌同，在寅位。

衛四徑二千里，成之以冰，每立方分重一分一厘一毫，疏密第三，次衛二與六，蓋多矽酸鹽之石也。反日照五分五厘，遜衛二與三。地表寒暑負百又八十七度。自旋與周土時同。自旋軸傾於周土軸千分度之六。

衛四細於衛五而類之。半地多穴且明，半地晦，明細文覆其穴。文新，度為冰崖。有壑，有文，有穴。

## 文
卡西尼號於二千又四年十二月十三日越衛四前，文源不詳，蓋前像攝於遙也。向者但知其文反日盛且薄，其所覆之者歷歷可見。或曰炎丘變地，冰雪墜天，列而成行，地動止而諸星擊，文乃出焉。由卡西尼號考之，知其不然也。蓋文非累雪，實冰崖也。地震裂之，其反之裂文甚巨。

卡西尼號於二千又五年十月十一日越衛四時，去千里，攝崖甚詳，崖拔數百仞。

## 穴
衛四之地有穴多穴寡者。穴多者徑達二百里，原之穴不越六十里。原亦有多穴者。其穴當土者多，背土者寡，有悖於觀天士之度也。有尤金者言，自旋與環時同者，背者穴多，當者穴寡，而衛四反之。蓋衛四細，觸之者苟越七千里則動之。衛四越七千里之穴眾，知其乃多碩石墜而頻動之也。以穴與當土面觀之，今之狀已存數十億歲矣。

土衛四之穴類木衛四，不類水月，其緣不彰，或為日久冰頹也。惟土衛之穴中心有山，木衛之穴則無，蓋木衛之冰不若土衛之堅也。

## 觀
衛四星等，十又四分，為周土之衛最明者。欲觀之，則窺管物鏡需越三寸焉。
土衛五

**土衛五**，亦稱雷亞（Rhea），周土之衛也。巨細居諸土衛第二，太陽系第九。法蘭西國觀天士卡西尼於西曆一六七二年首見之。卡西尼號考之甚詳。

## 名
土衛五，英吉利文謂之雷亞。雷亞者，希臘之神也。初，卡西尼以路易之星，名四土之衛。惟觀天士慣以一二名土之五衛。後一七八九年復見二衛，土之衛遂有七矣。有約翰者，首見土衛一二之威廉子也。於《好望角觀天錄》建，言七土衛當名以泰坦之神，納。

## 地
土衛五，遍地皆冰。每立方分重八釐八毫八絲。岩成四分之一，冰成四分之三。太陽系中，巨細居九，輕重居十。向者度其中心為岩。近以卡西尼號考之，其軸慣矩為四分，示其內外如一也。蓋若岩居其心，軸慣矩當為三寸四分矣。

衛五頗類衛四，示其成方亦近。其地攝氏寒暑度當於日者負百又七十四度，蔽於日者負二百至負二百二十度。多穴，多明斑，地以穴之疏密者分。其一穴徑越八十里，其二反之，多處地極赤道，蓋其初成日地多變也。半地諸星擊之，甚明。其穴難辨，不若水月。半地色玄，明文相交，穴稀可辨。向者度其明文為火山所出。今觀衛四，識其文實為冰崖，故度衛五之文亦冰崖也。

## 環
美利堅國欽天監嘗於二千零八年三月六日，言衛五或有薄環。衛未有有環者。惟土之磁場於近衛五處電行大盛，故有斯言。

卡西尼號嘗就邇攝像。極邇者越而攝於二千零五年十一月二十六日，凌千里。另於二千零七年八月三十日越之，凌萬一千又五百里。繼者欲於二千又一十年八月三十日於凌二百里處再越之。
太古城

**太古城**，在香港鰂魚涌，故太古船塢地也。一九九零年初竣。口四萬，方五十三畝，樓六十一，舍萬二千六百九十八。往來尤便，港鐵、巴士、高速公路，無有缺也。

## 車馬
港鐵： 
*港島轍：太古驛

義輿：
*九巴、新巴、城巴、越海廂車、逾界廂車、夜行義駕
*綠御車

## 他典
*太古城官址
馬雅

**馬雅**，古中美之國，蓋始於公元前二千五百年，國未嘗合，城邦分治。初，民悉力農，種玉米、諸豆，善製陶石器，亦有墓葬祭祀之俗。文字始創，有類中文。庫埃洛、卡米納爾胡尤、蒂卡爾諸邦咸稱盛。及至公元二百五十年，諸邦始立王，家天下始。是時蒂卡爾、科潘、帕倫克諸邦執天下之牛耳，書同文，曆同法。然極盛而衰，公元八百年後，諸邦漸微，不見碑石。及至公元千二百年，托爾特克人至，融於其國，風氣一新，始復元氣，奇琴伊察、馬雅潘、烏斯馬爾繼起。然不過三百年，西班牙人至，貪其富，遂亡其國，役其民，由是不復國立。

## 據
* 《中國大百科智慧藏》，馬雅文明，羅榮渠著



分類:馬雅史
崔郊

**崔郊**，唐人，寓居漢上，有婢端麗，善音律，既貧，鬻婢于連帥，給錢四十一萬。郊思慕無已，其婢因寒食值郊於柳陰馬上，郊贈以詩，連帥睹詩，立召見郊，握手曰︰「侯門一入深如海，從此蕭郎是路人。」便是公作耶。遂命婢同歸。

## 據
*《全唐詩話》
泰坦

希臘神話云︰太古之時，有一族巨人，名曰**泰坦**。此族生於天地之間，力大無窮，能撼動山河。

巨人之首領，曰克洛諾斯。彼乃宙斯之父，亦乃時代之神。彼曾吞食其子，惟宙斯得免。宙斯乃以巧計，使彼吐出其餘子，共攻其父，囚於地底。泰坦之敗，乃時代之終。宙斯之勝，乃秩序之始。

自此，宙斯王天上，改泰坦為奧林匹斯，一領諸神，共治萬物。

又，泰坦既為巨人族，泰西遂以泰坦稱物之巨者。如土衛六，大小甲於土星諸衛，故泰西稱之泰坦星。
海衛一

**海衛一**，亦稱**特里頓**（Triton）者，海王星之衛星也。論及大小，居諸衛星第七，海衛第一。宇宙探測器航海者二號考之甚詳。疑為被擒之柯伊伯帶天體。
杜秋娘

**杜秋娘**，唐金陵女也。年十五，為浙西觀察使李錡妾。錡有陰謀，秋娘時解免之。後錡敗，籍入宮。有寵於景陵，穆宗即位，命秋娘為皇子傅姆。皇子壯封漳王，鄭注用事，誣王，王被罪廢。秋賜歸故鄉，杜牧遇之金陵，感其窮且老，為之賦詩，有注云「勸君莫惜金縷衣，勸君須惜少年時。有花堪折直須折，莫待無花空折枝。」唐詞選為《金縷曲》，今尚存。

## 據
*《傳奇》
*《杜秋娘》
*《云云序》
步闡

**晉宜都公步闡**字**仲思**，吳臨淮淮陰人，騭子也。為西陵督，加昭武將軍，封**西亭侯**。

闡累世在西陵，卒被征命，自以失職，又懼有讒禍，於是據城降晉，遣弟璿詣洛陽為任。晉以闡為都督西陵諸軍事、衛將軍、儀同三司，加侍中，假節領交州牧，封**宜都公**，璿給事中、宣威將軍，封**都鄉侯**。命車騎將軍羊祜、荊州刺史楊肇往赴救闡。吳末帝使陸抗西行，祜等遁退。抗陷城，斬闡等，步氏泯滅，惟璿紹祀。

## 據
*《三國志·吳書·張顧諸葛步傳》
*《建康實錄》
張紘

**張紘**字**子綱**，後漢廣陵人也。少遊學京都，還本郡，舉茂才，公府辟，皆不就。中原戰事起，避難江東。孫策創業，表為正議校尉，從討丹揚。

建安四年，策遣紘奉章至許昌，留為侍御史，少府孔融等皆與親善。曹操聞策薨，欲因喪伐吳，紘以「乘人之喪征伐，非古義」為由阻之。操從其言，即表策弟權為討虜將軍，領會稽太守。

後紘返江東，權以為長史，從征合淝。權將親往突敵，紘諫曰：「夫兵者兇器，戰者危事也。今麾下恃盛壯之氣，忽強暴之虜，三軍之眾，莫不寒心，雖斬將搴旗，威震敵場，此乃偏將之任，非主將之宜也。願抑賁、育之勇，懷霸王之計。」權乃止。既還，明年將復出軍，紘又諫曰：「自古帝王受命之君，雖有皇靈佐於上，文德播於下，亦賴武功以昭其勳。然而貴於時動，乃後為威耳。今麾下值四百之厄，有扶危之功，宜且隱息師徒，廣開播殖，任賢使能，務祟寬惠，順天命以行誅，可不勞而定也。」於是遂止不行。

紘又建計宜出都秣陵，權從之，令還吳迎家，道病卒，時年六十。著詩賦銘誄等十餘篇。

## 評

*《三國志》評曰：「張紘文理意正，為世令器，孫策待之亞於張昭，誠有以也。」

## 據

*《三國志·吳書·張嚴程闞薛傳》
嚴畯

**嚴畯**字**曼才**，漢彭城人也。少耽學，善《詩》、《書》、三《禮》，又好《說文》。

避亂江東，與諸葛瑾、步騭齊名友善。 張昭進之於孫權，權以為騎都尉、從事中郎。及橫江將軍魯肅卒，權以畯代肅，督兵萬人，鎮據陸口。眾人鹹為畯喜。畯固辭曰：「樸素書生，不閒軍事，非才而據，咎悔必至。」發言慷慨，至於流涕，權乃聽焉，世嘉其能以實讓。

權為吳王，及稱尊號，畯嘗為衛尉。使至蜀漢，蜀丞相諸葛亮深善之。廣陵劉穎與畯有舊，權聞征之，穎以疾不就。權知其詐病，急驛收錄。畯亦馳語穎，使還謝權。權怒廢畯，而穎得免罪。久之，以畯為尚書令，卒。

性質直純厚，其於人物，忠告善道，志存補益。不畜祿賜，皆散之親戚知故，家常不充。著《孝經傳》、《潮水論》，又與裴玄、張承論管仲、季路，皆傳於世。

## 家屬
*子凱，官至升平少府。
*子爽，凱弟。
*族子武，弈士。

## 評

*《三國志》評曰：「嚴、程、闞生，一時儒林也。至畯辭榮濟舊，不亦長者乎！」

## 據

*《三國志·吳書·張嚴程闞薛傳》
程秉

**程秉**字**德樞**，漢汝南南頓人也。逮事鄭玄，後避亂交州，與劉熙考論大義，遂博通五經。士燮命為長史。孫權聞其名儒，以禮征，拜太子太傅。秉為傅時，率更令河南征崇亦篤學立行雲。

黃武四年，權為太子登娉周瑜女，秉守太常，迎妃於吳郡。權親幸秉船，深見優禮。既還，秉從容進說登曰：「婚姻人倫之始，王教之基，是以聖王重之，所以率先眾庶，風化天下，故《詩》美《關睢》，以為稱首。願太子尊禮教於閨房，存《周南》之所詠，則道化隆於上，頌聲作於下矣。」登笑曰：「將順其美，匡救其惡，誠所賴於傅君也。」

病卒官。著《周易摘》、《尚書駁》、《論語弼》，凡三萬餘言。

## 評

*《三國志》評曰：「嚴、程、闞生，一時儒林也。」

## 據

*《三國志·吳書·張嚴程闞薛傳》
闞澤

**吳都鄉侯闞澤**，字**德潤**，漢會稽山陰人也。家世農夫，至澤好學，居貧無資，常為人傭書，以供紙筆，所寫既畢，誦讀亦遍。追師論講，究覽群籍，兼通歷數，由是顯名。察孝廉，除錢唐長，遷郴令。

孫權為驃騎將軍，辟補西曹掾。及稱尊號，以為尚書。

嘉禾中，為中書令，加侍中。每朝廷大議，經典所疑，輒諮訪之。以儒學勤勞，封**都鄉侯**。

赤烏五年，拜太子太傅，領中書如故。

六年冬，卒。帝痛惜感悼，食不進者數日。

澤性謙恭篤慎，宮府小吏，呼召對問，皆為抗禮。人有非短，口未嘗及，容貌似不足者，然所聞少窮。以經傳文多，乃斟酌諸家，刊約《禮》文及諸注說以授二宮，為制行出入及見賓儀，又著《乾象歷注》以正時日。

初，以呂壹奸罪發聞，有司奏以大辟，或以為宜加焚裂，用彰元惡。帝以訪澤，澤曰：「盛明之世，不宜復有此刑。」從之。又諸官司有所患疾，欲增重科防，以檢御臣下，澤每曰：「宜依禮、律」，其和而有正，皆此類也。

## 評

*《三國志》評曰：「嚴、程、闞生，一時儒林也。」

## 據

*《三國志·吳書·張嚴程闞薛傳》
元稹

**元稹**，字**微之**，別字**威明**，唐河南河南人，代宗大曆十四年生。幼孤。九歲工屬文，十五擢明經，判入等，補校書郎。

元和元年舉制科，對策第一，拜左拾遺。性明銳，遇事輒舉。當路者惡之，出為河南尉，以母喪解。服除，拜監察御史。按獄東川。俄分司東都，召還。次敷水驛，中人仇士良夜至，稹不讓，中人怒，擊稹敗面。宰相以稹年少輕樹威，失憲臣體，貶江陵士曹參軍，而李絳、崔群、白居易皆論其枉。久乃徙通州司馬，改虢州長史。元和末，召拜膳部員外郎。

稹尢長於詩，天下傳諷，號元和體。穆宗在東宮，妃嬪近習皆誦之，宮中呼元才子。稹之謫江陵，善監軍崔潭峻。長慶初，潭峻方親幸，以稹歌詞數十百篇奏御，帝大悅。擢祠部郎中，知制誥。變詔書體，務純厚明切，盛傳一時。然其進非公議，為士類訾薄。俄遷中書舍人、翰林承旨學士。數召入，禮遇益厚。

裴度三上疏劾、稹傾亂國政。帝迫群議，出稹為工部侍郎。然眷倚不衰。未幾，進同中書門下平章事，朝野雜然輕笑，稹思立奇節報天子以厭人心。時王廷湊方圍牛元翼於深州，稹所善于方言︰「王昭、于友明皆豪士，雅游燕、趙間，能得賊要領，可使反間而出元翼。」李逢吉知其謀，陰令李賞訹裴度曰︰「于方為稹結客，將刺公。」度隱不發。神策軍中尉以聞，詔韓皋、鄭覃及逢吉雜治，無刺度狀，而方計暴聞，遂與度偕罷宰相，出為同州刺史。諫官爭言度不當免，而黜稹輕。帝獨憐稹，但削長春宮使，徙浙東觀察使。太和三年，召為尚書左丞，務振綱紀。然稹素無檢，望輕，不為公議所右。俄拜武昌節度使。五年卒，年五十三，贈尚書右僕射。

稹仲兄司農少卿積，營護喪事。所著詩賦、詔冊、銘誄、論議等雜文一百卷，號曰《元氏長慶集》。又著古今刑政書三百卷，號《類集》，並行於代。

## 據
*《唐書·元稹傳》
諡

**諡號**者，古王者、貴族、士大去而上諡，以論定褒貶也，華夏、日本、朝鮮、安南有之。

諡初乃周道，始諡為周太王、文王。

武王崩，周公制諡法。

始諡唯有美諡、平諡，共和行政後以先王暴虐，故惡諡之曰厲。周末，始有私諡，即非王官下賜之諡，常與賢學士。

秦滅六國，帝以諡為子議父，臣議君，遂廢諡制。以己為始皇，後世為二世三世至于萬世云。

漢興，復諡法。高帝崩，諡曰高。又宣帝立，追諡曾祖母衛后曰思，后始有諡。

唐時，武后制生者多字尊號，帝后諡因尊號，後竟多至二十餘字。

歷朝臣諡多為一二字，明清例王一字，臣二字。

民國立，法無諡制，中國遂廢。

諡之善者，後世循周漢故例，以文、武、太、高為首，武功卓著，辟土拓疆之君，常諡曰武，如曹操諡魏武、劉裕諡宋武、蕭衍諡梁武、李淵諡太武，文治昌盛，安邦定國之君常諡曰文，如曹丕諡魏文、劉義隆諡宋文、司馬昭諡晉文、楊堅諡隋文。

## 據
辛棄疾

縮圖
**辛棄疾**，字**幼安**，自號**稼軒居士**，齊歷城人，紹興十年生。少師蔡伯堅，與党懷英同學，號辛党。始筮仕，決以蓍，懷英《坎》，因留事金，棄疾得《離》，遂決意南歸。金主亮死，中原豪傑並起。耿京聚兵山東，稱天平節度使，節制山東、河北忠義軍馬，棄疾為掌書記。

紹興三十二年，京令棄疾奉表歸宋，高宗勞師建康，召見，嘉納之，授承務郎、天平節度掌書記，併以節使印告召京。會張安國、邵進已殺京降金，棄疾還至海州，乃約統制王世隆及忠義人馬全福等徑趨金營，安國方與金將酣飲，即眾中縛之以歸。獻俘行在，斬安國於市。

仍授前官，改差江陰僉判。乾道四年，通判建康府。六年，孝宗召對延和殿。時虞允文當國，帝銳意恢復，棄疾因論南北形勢及三國、晉、漢人才，持論勁直，不為迎合。遷司農寺主簿，出知滁州。辟江東安撫司參議官。留守葉衡雅重之，衡入相，力薦棄疾。召見，遷倉部郎官、提點江西刑獄。平劇盜賴文政有功，加祕閣修撰。調京西轉運判官，差知江陵府兼湖北安撫。遷知隆興府兼江西安撫，以大理少卿召，出為湖北轉運副使，改湖南，尋知潭州兼湖南安撫。盜連起湖湘，棄疾悉討平之。加右文殿修撰，差知隆興府兼江西安撫。以言者落職，久之，主管沖佑觀。

紹熙二年，起福建提點刑獄。召見，遷大理少卿，加集英殿修撰、知福州兼福建安撫使。臺臣王藺劾其用錢如泥沙，殺人如草芥，旦夕望端坐閩王殿。遂丐祠歸。慶元元年落職，四年，復主管沖佑觀。久之，起知紹興府兼浙東安撫使，四年，寧宗召見，言鹽法，加寶謨閣待制、提舉佑神觀，奉朝請。尋差知鎮江府，賜金帶。坐繆舉，降朝散大夫、提舉沖佑觀，差知紹興府、兩浙東路安撫使，辭免。進寶文閣待制，又進龍圖閣、知江陵府。赴行在奏事，試兵部侍郎，辭免。進樞密都承旨，未受命而卒，年六十八。特贈四官。

棄疾豪爽尚氣節，識拔英俊，所交多海內知名士。雅善長短句，悲壯激烈，有《稼軒集》行世。紹定六年，贈光祿大夫。咸淳間，史館校勘謝枋得過棄疾墓旁僧舍，有疾聲大呼於堂上，若鳴其不平，自昏暮至三鼓不絕聲。枋得秉燭作文，旦且祭之，文成而聲始息。德祐初，枋得請於朝，加贈少師，諡忠敏。

## 據
*《宋史·辛棄疾傳》
形而上學

**形而上學**者，西洋之理學也，一稱**玄學**，安南語作**超形學**。語出《易傳·繫辭上》：「是故形而上者謂之道，形而下者謂之器」。昔希臘碩儒亞里士多德作《裴輯》以論格致，又作《美台裴輯》以論理學。嚴復曰：「美台裴輯者，猶云超夫形氣之學也。」後人即譯「美台裴輯」為「形而上學」。以其多述環宇之本源，萬物之生成，故稱第一哲學。
薛綜

**薛綜**字**敬文**，後漢沛郡竹邑人也。

少依族人避地交州，從劉熙學。士燮既附孫權，召綜為五官中郎將，除合浦、交阯太守。

時交土始開，刺史呂岱率師討伐，綜與俱行，越海南征，及到九真。事畢還都，守遏者僕射。

西蜀使張奉於權前列尚書闞澤姓名以嘲澤，澤不能答。綜下行酒，因勸酒曰：「蜀者何也？有犬為獨，無犬為蜀，橫目苟身，蟲入其腹。」奉曰：「不當復列君吳邪?」綜應聲曰：「無口為天，有口為吳，君臨萬邦，天子之都。」於是眾坐喜笑，而奉無以對。其樞機敏捷，皆此類也。

呂岱從交州召出，綜懼繼岱者非其人，上疏諫權。時群臣多諫，權遂不行。正月乙未，權敕綜祝祖不得用常文，綜承詔，卒造文義，信辭粲爛。權曰：「復為兩頭。使滿三也。」綜復再祝，辭令皆新，眾鹹稱善。

赤烏三年，徙選曹尚書。五年，為太子少傅，領選職如故。

六年春，卒，子珝嗣。凡所著詩賦難論數萬言，名曰《私載》，又定《五宗圖述》、《二京解》，皆傳於世。

## 評

*《三國志》評曰：「薛綜學識規納，為吳良臣。」

## 據

*《三國志·吳書·張嚴程闞薛傳》
張玄

**張玄**者，後漢廣陵人，紘子也。

官至南郡太守、尚書。

## 據

*《三國志·吳書·張嚴程闞薛傳》

分類:孫吳列傳
裴玄

**裴玄**字**彥黃**，漢下邳人也。有學行，與吳嚴畯、張承論管仲、季路，皆傳於世。官至太中大夫。有子欽。

## 據

*《三國志·吳書·張嚴程闞薛傳》
唐固

**唐固**者，漢丹陽人也。嘗修身積學，稱為儒者，著《國語》、《公羊》、《穀梁》注，講授常數十人。

孫權為吳王，拜固議郎。陸遜、張溫、駱統等皆拜之。

黃武四年，遷尚書僕射，卒。

## 據

*《三國志·吳書·張嚴程闞薛傳》
慶尚北道

**慶尚北道**，簡曰**慶北**，大韓民國之道也，位其東南，首府安東市。鄰慶尚南道、大邱廣域市、全北特別自治道、忠清北道、江原特別自治道、蔚山廣域市。

## 政區
### 市
* 浦項市 (포항시)
* 慶州市 (경주시)
* 金泉市 (김천시)
* 安東市 (안동시)
* 龜尾市 (구미시)
* 榮州市 (영주시)
* 永川市 (영천시)
* 尚州市 (상주시)
* 聞慶市 (문경시)
* 慶山市 (경산시)

### 郡
* 軍威郡 (군위군)
* 義城郡 (의성군)
* 青松郡 (청송군)
* 英陽郡 (영양군)
* 盈徳郡 (영덕군)
* 清道郡 (청도군)
* 高霊郡 (고령군)
* 星州郡 (성주군)
* 漆谷郡 (칠곡군)
* 醴泉郡 (예천군)
* 奉化郡 (봉화군)
* 蔚珍郡 (울진군)
* 鬱陵郡 (울릉군)

## 據
* 慶尚北道政府
正陽門東驛

**正陽門東站**，通稱京奉鐵路正陽門東站，始建於清光緒二十七年，乃京奉鐵路所發軔。位於北京正陽門瓮城東側，故名。
今辟爲中國鐵道博物館。
張尚

**張尚**者，吳廣陵人，尚書玄子也。

末帝時為侍郎，以言語辯捷見知，擢為侍中、中書令。帝使尚鼓琴，尚對曰：「素不能。」敕使學之。後宴言次說琴之精妙，尚因道：「晉平公使師曠作清角，曠言吾君德薄，不足以聽之。」帝意謂尚以斯喻己，不悅。

後積他事下獄，皆追此為詰，送建安做船。久之，又就加誅。

## 據

*《三國志·吳書·張嚴程闞薛傳》

分類:孫吳列傳
薛瑩

**薛瑩**字**道言**，漢沛郡竹邑人，吳策士綜次子也。初為秘府中書郎。孫休即位，為散騎中常侍。數年，以病去官。

孫皓初，為左執法，遷選曹尚書，及立太子，又領少傅。建衡三年，皓追歎瑩父綜遺文，且命瑩繼作。瑩獻詩一首。是歲，何定建議鑿聖谿以通江淮，皓令瑩督萬人往，遂以多盤石難施功，罷還，出為武昌左部督，後定被誅，皓追聖谿事，下瑩獄，徙廣州。右國史華核上疏曰：

「臣聞五帝三王皆立史官，敘錄功美，垂之無窮。漢時司馬遷、班固，鹹命世大才，所撰精妙，與六經俱傳。大吳受命，建國南土。大皇帝末年，命太史令丁孚、郎中項峻始撰《吳書》。孚、峻俱非史才，其所撰作，不足紀錄。至少帝時，更差韋曜、周昭、薛瑩、梁廣及臣五人，訪求往事，所共撰立，備有本末。昭、廣先亡，曜負恩蹈罪，瑩出為將，復以過徙，其書遂委滯，迄今末撰奏。臣愚淺才劣，適可為瑩等記注而已，若使撰合，必襲孚、峻之跡，懼墜大皇帝之元功，損當世之盛美。瑩涉學既博，文章尤妙，同寮之中，瑩為冠首。今者見吏，雖多經學，記述之才，如瑩者少，是以慺慺為國惜之。實欲使卒垂成之功，編於前史之末。奏上之後，退填溝壑，無所復恨。」

皓遂召瑩還，為左國史。頃之，同郡繆禕以執意不移，為群小所疾，左遷衡陽太守。既拜，又追以職事見詰責，拜表陳謝。時法政多謬，舉措煩苛，瑩每上便宜，陳緩刑簡役，以濟育百姓，事或施行。遷光祿勳。

天紀四年，晉征吳，皓奉書司馬伷、王渾、王浚請降，其文，瑩所造也。瑩既至洛陽，特先見敘，為散騎常侍，答問處當，皆有條理。太康三年卒。著書八篇，名曰《新議》。

## 評

* 《三國志》評曰：「及瑩纂蹈，允有先風，然於暴酷之朝，屢登顯列，君子殆諸。」

## 據

* 《三國志·吳書·張嚴程闞薛傳》

分類:孫吳列傳
端午

**端午**，五月節，初五日為五月單五，蓋端字之轉音也。端午以前，世家大族，皆以粽相饋貽，副以櫻桃、桑椹、荸薺、桃杏及五毒餅、玫瑰餅。其供佛祀先者，則以粽、櫻桃、桑椹為正供，亦薦其時食之義也。

## 據
* 徐珂《清稗類鈔》
贛語

鷹弋片
大通片
懷嶽片
昌都片
吉茶片
耒資片
洞綏片
撫廣片
宜瀏片


**贛語**者，江西言也。操之者多居於贛鄱之地，廣則至湘鄂徽閩。其今之勢，能者甚眾，乃以千萬計。又以南昌為正源，概分九片之地方言。

秦時，乃有漢民徙來于贛。至於漢，上置郡豫章於江西。未幾，其民增至數千萬，上古贛語乃成。

及魏晉，戰頻于諸夏。中原之民遂數遷於華南。贛語乃與中原音雜，然猶異。《南史·胡諧之傳》載 :「胡諧之，豫章南昌人也。……上方欲獎以貴族婚姻，以諧之家人語音不正，乃遣宮內四五人往諧之家教子女語。二年後，帝問曰 :『卿家人語音已正未？』諧之答曰 : 『宮人少，臣家人多，非唯不能得正音，遂使宮人頓成傒語』」。其言傒語者，蓋南昌之地方言也。

乃至唐，贛語幾不啻於今爾。又于五代，贛民常遷于外方諸地。既如此，贛語乃有今日之勢也。

元明清之朝，俱都之於北京，其語遂成國音。贛語京腔之異乃深。江西之諸鄰，其言亦不盡同，故贛語亦有變。

於今世，官欲推而廣之標準言，抑而限之地方語。贛語因其力薄而失利衰微，然亦有倡保育者。
營養三明治

**營養三明治**者，臺灣基隆廟口夜市小食也，其非三明治伯爵所創，異於他種。其以油炸橢圓麵包切其中，夾餡而成，然他者以吐司麵包夾餡，故不同。

常附以沙拉醬、番茄、小黃瓜、滷蛋與火腿，價新臺幣五十元。
鐵蛋

**鐵蛋**者，淡水小食也。始創者，黃張哞，賣滷蛋爲業。嘗因雨而無市，其蛋遂沸騰不斷，漸小而硬；旅客奇而食之，言之味異於凡品，故曰鐵蛋。亦有言楊碧雲製之者。

製之須有所俟，日必以醬油與五香烹三時辰，復以電扇乾之，合一週，方成。
呂據

**呂據**，字**世議**，吳大司馬範之次子也。

初拜副軍校尉，佐領軍事。父卒，遷安軍中郎將。數討山賊，諸深惡劇地，所擊皆破、隨太常潘浚討五溪，復有功。朱然攻樊，據與朱異破城外圍，還拜偏將軍。入補馬閒右部督，遷越騎校尉。

太元元年，大風，江水溢流，漸淹城門，大帝使視水，獨見據使人取大船以備害。帝嘉之，拜蕩魏將軍。帝寢疾，以據為太子右部督。

太子即位，拜右將軍。魏出東興，據赴討有功。明年，孫峻殺諸葛恪，遷據為驃騎將軍，平西宮事。五鳳二年，假節，與峻等襲壽春。太平元年，帥師侵魏，未及淮，聞孫峻死，以從弟孫綝自代，據大怒，引軍還，欲廢綝。綝聞之，使中書奉詔，詔文欽、劉纂，唐咨等使取據，又遣從兄孫慮以都下兵逆據於江都。左右勸據降魏，據曰：「恥為叛臣。」遂自殺。夷三族。「吴大將孫峻、呂據、留贊等聞淮南亂，會文欽往，乃帥衆將欽徑至壽春；時誕諸軍已至，城不可攻，乃走。」「將被害諸葛恪、滕胤、呂據、王淳等家，重建墳墓，以表其忠。其牽累流遠者，皆赦還鄉里。丁奉重加封賞。馳書報入成都。後主劉禪遣使回賀，吳使薛珝答禮。」「綝急欲走時，早被武士擒下。綝叩頭曰：『願徙交州歸田里。』休叱曰：『爾何不徙滕胤、呂據、王淳耶？』命推下斬之。」「綝字子通，為人強暴，殺大司馬滕亂、將軍呂據、王惇等：因此權柄皆歸於綝。吳主孫亮，雖然聰明，無可奈何。」「恪曰：『此論正合吾意。公可就引三千水兵從江中去。吾隨後令呂據、唐咨、劉纂各引一萬步兵，分三路來接應。但聽連珠砲響，一齊進兵，吾自引大兵後至。』」

## 評
*三國志評曰：呂據有將領之才，克紹堂構。異無此之尤而反罹殃者，所遇之時殊也。
朱然

**吳當陽侯朱然**字**義封**，吳朱治姊子也，本姓施氏。初治未有子，然年十三，乃啟孫策乞以為嗣。策命丹楊郡以羊酒召然，然到吳，策優以禮賀。然嘗與孫權同學書，結恩愛。至權統事，以然為餘姚長，時年十九。後遷山陰令，加折衝校尉，督五縣。權奇其能，分丹楊為臨川郡，然為太守，授兵二千人。會山賊盛起，然平討，旬月而定。

曹操出濡須，然備大塢及三關屯，拜偏將軍。建安二十四年，從討關羽，別與潘璋到臨沮擒羽，遷昭武將軍，封西安鄉侯。虎威將軍呂蒙病篤。權問曰：「卿如不起，誰可代者？」蒙對曰：「朱然膽守有餘，愚以為可任。」蒙卒，權以然假節，鎮江陵。黃武元年，劉備舉兵攻宜都。然督五千人與陸遜並力拒備。然別攻破備前鋒，斷其後道，備遂破走。拜征北將軍，封永安侯。

魏遣曹真、夏侯尚、張郃等攻江陵，魏文帝自住宛，為其勢援，連屯圍城。權遣將軍孫盛督萬人備州上，立圍塢，為然外救。郃渡兵攻盛，盛不能拒，即時欲退，郃據州上圍守，然中外斷絕。權遣潘璋、楊粲等解而圍不解。時然城中兵多腫病，堪戰者裁五千人。真等起土山，鑿地道，立樓櫓臨城，弓矢雨注，將士皆失色，然晏如而無恐意，方厲吏士，伺間隙攻破兩屯。魏圍攻然凡六月日，未退。江陵令姚泰領兵備城北門，見外兵盛，城中人少，穀食欲盡。因與敵交通，謀為內應。垂發，事覺，然治戮泰。尚等不能克，乃徹攻退還。由是然名震於敵國，改封當陽侯。

黃武六年，吳王自率眾攻石陽，及至旋師，潘璋斷後。夜出錯亂，敵追擊璋，璋不能禁。然即還住拒敵，使前船得引極遠，徐乃後發。黃龍元年，吳王權即皇帝位，拜然車騎將軍、右護軍、領兗州牧。嘉禾三年，帝與蜀剋期大舉，自向新城，然與全琮備受斧鉞，為左右督。會吏士疾病，故未攻而退。

赤烏五年，征柤中，魏將蒲忠、胡質各將數千人，忠要遮險隘，圖斷然後，質為忠繼援。時然所督兵將先四出，聞問不暇收合，便將帳下見兵八百人逆掩。忠戰不利，質等皆退。九年，復征柤中，魏將李興等聞然深入，率步騎六千斷然後道，然夜出逆之，軍以勝反。然既獻捷，群臣上賀，上乃舉酒作樂，遣使拜然為左大司馬、右軍師。

然長不盈七尺，氣候分明。內行修潔，其所文采，惟施軍器，余皆質素。終日欽欽，常在戰場，臨急膽定。尤過絕人。雖世無事，每朝夕嚴鼓，兵在營者，咸行裝就隊。以此玩敵，使不知所備，故出輒有功。

然寢疾二年，後漸增篤，帝晝為減膳。夜為不寐，中使醫藥口食之物，相望於道。然每遣使表疾病消息，帝輒召見，口自問訊。入賜酒食，出送布帛。自創業功臣疾病，帝意之所鐘，呂蒙、淩統最重，然其次矣。十二年卒，年六十八，帝素服舉哀，為之感慟。子續嗣。有弟**才**、**紀**、**緯**、**萬**。才官至偏將軍。紀娶策女，官至校尉。餘皆早夭。

一九八六年，然塚見於馬鞍山市，故當塗也。前後八米又七，磚印篆字「富且貴，至萬世」。出遺物百四十餘，多漆木之器。所在處，因更名**朱然路**。

## 家屬

* 父 施某
* 母 朱氏 朱治姊
* 養父 安國將軍 朱治

* 子 吳上大將軍 朱績

## 評
* 三國志評曰：「朱然以勇烈著聞。」
* 呂蒙曰：「朱然膽守有餘，愚以為可任。」
* 孫權曰：「此家前初有表，孤以為難必，今果如其言，可謂明於見事也。」

## 據
* 《三國志·吳書·朱治朱然呂範朱桓傳》
朱績

**吳當陽侯朱績**字**公緒**，吳車騎將軍將朱然子也，五鳳年間復**施**姓。叔才卒，績領其兵，隨太常潘浚討五溪，以膽力稱。遷偏將軍營下督，領盜賊事，持法不傾。魯王霸注意交績，嘗至其廨，就之坐，欲與結好，績下地住立，辭而不當。父然卒，績襲業，拜平魏將軍。

明年，魏征南將軍王昶率眾攻江陵，不克而退。績與奮威將軍諸葛融書曰：「昶遠來疲睏，馬無所食，力屈而走，此天助也。今追之力少，可引兵相繼，吾欲破之於前，足下乘之於後，豈一人之功哉，宜同斷金之義。」融答許績。績便引兵及昶於紀南，紀南去城三十里，績先戰勝而融不進，績後失利。權深嘉績，盛責怒融，融兄大將軍恪貴重，故融得不廢。初績與恪、融不和，及此事變，為隙益甚。建興元年，遷鎮東將軍。

二年春，恪向新城，要績並力，而留置半州，使融兼其任。冬，恪、融被害，績復還樂鄉，假節。太平二年，拜驃騎將軍。孫綝秉政，大臣疑貳，績恐吳必擾亂，而中國乘釁，乃密書結蜀漢，使為並兼之慮。蜀遣右將軍閻宇將兵五千，增白帝守，以須績之後命。永安初，遷上大將軍、都護督，自巴丘上迄西陵。元興元年，就拜左大司馬。建衡二年卒。

## 家屬
*父 吳車騎將軍 朱然

## 據
*三國志·吳書·朱治朱然呂範朱桓傳
朱桓

**朱桓**字**休穆**，後漢吳郡吳縣人也。孫權封其盪寇校尉，授兵二千人，使部伍吳郡、會稽二郡，鳩合遺散，期年之間，得萬餘人。後丹楊、鄱陽山賊蜂起，攻沒城郭，殺略長吏，處處屯聚。桓督領諸將，周旋赴討，應皆平定。稍遷裨將軍，封新城亭侯。

後代周泰為濡須督。黃武元年，魏使大司馬曹仁步騎數萬向濡須。桓大勝，臨陣斬溺死者千餘。權嘉桓功，封嘉興侯，遷奮武將軍，領彭城相。

黃武七年，鄱陽太守周魴譎誘魏大司馬曹休，休將步騎十萬至皖城以迎魴。時陸遜為元帥，全琮與桓為左右督，各督三萬人擊休。休知見欺，當引軍還，自負眾盛，邀於一戰。桓進計曰：「休本以親戚見任，非智勇名將也。今戰必敗，敗必定。走當由夾石、掛車，此兩道皆險阨，若以萬兵柴路，則彼眾可盡。而休可生虜，臣請將所部以斷之。若蒙天威，得以休自效，便可乘勝長驅，近取壽春，割有淮面，以規許、洛，此萬世一時，不可失也。」權先與陸遜議，遜以為不可，故計不施行。

黃龍元年，拜桓前將軍，領青州牧，假節。

桓性護前，恥為人下，每臨敵交戰，節度不得自由，輒嗔恚憤激。然輕財貴義，兼以強識。與人一面，數十年不忘，部曲萬口，妻子盡識之。愛養吏士，贍護六親，俸祿產業，皆與共分。及桓疾困，舉營憂戚。

年六十二，赤烏元年卒。吏士男女，無不號慕。又家無餘財，權賜鹽五千斛以周喪事。子朱異嗣。

## 評
*三國志評曰：朱治、呂範以舊臣任用，朱然、朱桓以勇烈著聞，呂據、朱異、施績咸有將領之才，克紹堂構。若範、桓之越隘，得以吉終，至於據、異無此之尤而反罹殃者，所遇之時殊也。

## 據
*三國志·吳書·朱治朱然呂範朱桓傳
朱異

**朱異**字**季文**，吳將桓子也。赤烏四年，隨朱然攻樊城，建計破其外圍，還拜偏將軍。魏廬江太守文欽營住六安，多設屯寨，置諸道要，以招誘亡叛，為邊寇害。異乃身率其手下二千人，掩破欽七屯，斬首數百，遷揚武將軍。

吳大帝與論攻戰，辭對稱意。帝謂異從父驃騎將軍據曰：「本知季文定，見之復過所聞。」

赤烏十三年，欽詐降，密書與異，欲令自迎。異表呈欽書，因陳其偽，不可便迎。詔曰：「方今北土未一，欽云欲歸命，宜且迎之。若嫌其有譎者，但當設計網以羅之，盛重兵以防之耳。」乃遣呂據督二萬人，與異並力，至北界，欽果不降。建興元年，遷鎮南將軍。是歲魏遣胡遵、諸葛誕等出東興，異督水軍攻浮梁，壞之，魏軍大破。太平二年，假節，為大都督，救壽春圍，不解。還軍，為孫綝所枉害。

## 評
*三國志評曰：朱異有將領之才，克紹堂構，無此之尤而反罹殃者，所遇之時殊也。

## 據
*《三國志》·吳書·朱治朱然呂範朱桓傳
孫靜

**孫靜**，字**幼臺**，堅季弟也，後漢人。

堅始舉事，靜糾合鄉曲及宗室五六百人以為保障，眾咸附焉。

孫策破劉繇，定諸縣。進攻會稽，遣人請靜，靜將家屬與策會於錢唐。是時太守王朗拒策於固陵，策數渡水戰，不能克。靜說策曰：「朗負阻城守，難可卒拔。查瀆南去此數十里，而道之要徑也，宜從彼據其內，所謂攻其無備、出其不意者也。吾當自帥眾為軍前隊，破之必矣。」策曰：「善。」乃詐令軍中曰：「頃連雨水濁，兵飲之多腹痛，令促具罌缶數百口澄水。」至昏暮，羅以然火誑朗，便分軍夜投查瀆道，襲高遷屯。朗大驚。遣故丹楊太守周昕等帥兵前戰。策破昕等，斬之，遂定會稽。表拜靜為奮武校尉，欲授之重任，靜戀墳墓宗族，不樂出仕，求留鎮守。策從之。

孫權統事，就遷昭義中郎將，終於家。

## 家屬

### 子
*孫皓
*孫瑜
*孫皎
*孫奐
*孫謙

### 孫
;皓生
*孫綽
*孫超，偏將軍。
*孫恭

### 曾孫
*綽生孫綝
*恭生孫峻

## 評
*三國志評曰：夫親親恩義，古今之常。宗子維城，詩人所稱。況此諸孫，或贊興初基，或鎮據邊陲，克堪厥任，不忝其榮者乎！故詳著雲。

## 據
*《三國志·吳書·宗室傳》
朱治

**朱治**字**君理**，後漢丹楊故鄣人也。初為縣吏，後察孝廉，州辟從事，隨孫堅征伐。

中平五年，拜司馬。從討長沙、零陵、桂陽等賊。有功，堅表治行都尉。從破董卓於陽人，入洛陽。表治行督軍校尉，特將步騎，東助徐州牧陶謙討黃巾。會堅薨，治扶冀孫策，依就袁術。後知術政德不立，乃勸策還平江東。時太傅馬日禪在壽春，辟治為掾，遷吳郡都尉。是時吳景已在丹楊，而策為術攻廬江。於是劉繇恐為袁、孫所並，遂構嫌隙。而策家門盡在州下，治乃使人於曲阿迎太妃及孫權兄弟。所以供奉輔護，甚有恩紀。治從錢唐欲進到吳，吳郡太守許貢拒之於由拳，治與戰，大破之。貢南就山賊嚴自虎，治遂入郡，領太守事。策既走劉繇，東定會稽。權年十五，治舉為孝廉。後策薨，治與張昭等共尊奉權。

建安七年，權表治為呉郡太守，行扶義將軍。征討夷越，佐定東南，禽截黃巾余類等。黃武元年，封毗陵侯，領郡如故。

二年，拜安國將軍，金印紫綬，徙封故鄣。權歷位上將，及為吳王，治每進見，權常親迎。執版交拜，饗宴贈賜，恩敬特隆，至從行吏，皆得奉贄私覿，其見異如此。治性儉約，雖在富貴，車服惟供事，權優異之。

黃武三年卒，在郡三十一年，年六十九。

## 評
*三國志評曰：朱治、呂范以舊臣任用。

## 據
*三國志·吳書·朱治朱然呂範朱桓傳
呂範

**呂範**字**子衡**，漢汝南細陽人也。少為縣吏，後避亂壽春，孫策見而異之，範遂自委暱，將私客百人歸策。時唯範與孫河常從策，跨涉辛苦，危難不避，策亦親戚待之，每與升堂飲宴於太妃前。後從策攻破廬江，破張英、于麋，領湖孰相。策定秣陵、曲阿，收笮融、劉繇餘眾，增範兵二千，騎五十匹。後討破丹楊賊，還吳郡，遷都督。

七縣平定，拜征虜中郎將，征江夏，還平鄱陽。策薨，奔喪於吳。後孫權復征江夏，范與張昭留守。曹操至赤壁，與周瑜等俱拒破之，拜裨將軍，領彭澤太守。劉備詣京見權，範密請留備。後遷平南將軍，屯柴桑。

權討關羽，過范館。謂曰：「昔早從卿言，無此勞也。今當上取之，卿為我守建業。」權破羽還，都武昌，拜范建威將軍，封**宛陵侯**，領丹楊太守，治建業。曹休、張遼，臧霸等來伐，範督徐盛、全琮、孫韶等，以舟師拒休等於洞口。遷前將軍，假節，改封**南昌侯**。時遭大風，船人覆溺，死者數千，還軍，拜揚州牧。

黃武七年，遷大司馬，印綬未下，疾卒。權素服舉哀，遣使追贈印綬。及還都建業，權過範墓呼曰：「子衡！」言及流涕，祀以太牢。範次子據嗣。

範性好威儀，州民如陸遜、全琮及貴公子，皆修敬虔肅，不敢輕脫。其居處服飾，於時奢靡，然勤事奉法，故權悅其忠，不怪其侈。

## 評

*陳壽：「朱治、呂范以舊臣任用。」

## 據

*《三國志·吳書·朱治朱然呂範朱桓傳》
伏牛山

**伏牛山**，秦嶺之餘脈也，東西五百里，南北百餘里。乃黃河、長江、淮河之分水嶺，中國南北之界。
孫瑜

**孫瑜**字**仲異**，後漢孫靜之子也。
初以恭義校尉始領兵眾。是時賓客諸將多江西人，瑜虛心綏撫，得其歡心。建安九年，領丹楊太守，為眾所附，至萬餘人。加綏遠將軍。建安十一年，與周瑜共討麻、保二屯，破之。

後從孫權拒曹操於濡須，權欲交戰，瑜說權持重，權不從，軍果無功。遷奮威將軍，領郡如故，自溧陽徙屯牛渚。濟陰人馬普篤學好古，瑜厚禮之，使二府將吏子弟數百人就受業，遂立學官，臨饗講肄。是時諸將皆以軍務為事，而瑜好樂墳典，雖在戎旅，誦聲不絕。

年三十九，建安二十年卒。

瑜生五子：孫彌、孫熙、孫耀、孫曼、孫紘。

## 評
* 三國志評曰：夫親親恩義，古今之常。宗子維城，詩人所稱。況此諸孫，或贊興初基，或鎮據邊陲，克堪厥任，不忝其榮者乎!故詳著雲。

## 據
* 《三國志》·吳書·宗室傳
曹氏

**曹氏**出姬姓，周文王六子叔振鐸受封於曹，為宋所滅，後人遂以國號為氏。又漢末夏侯嵩為中常侍大長秋曹騰養子，改姓曹氏。唐間有昭武九姓來華者，中有曹姓。

## 名士

*魯大夫曹峛
*魏朝諸帝及王公
*曹雪芹，著紅樓夢者也
直轄市

**直轄**市者，中樞直轄之，有類省治。

中華人民共和國之直轄市：
*北京市，設于一九四九年。
*上海市，設于一九四九年。
*天津市，設于一九四九年。一九五八年改屬河北，為省會，一九六六年復直轄。
*重慶市，設于一九九七年。

中華民國之直轄市：
*臺北市，設于一九六七年。
*高雄市，設于一九七九年。
*新北市，設于二〇一〇年。
*臺中市，設于二〇一〇年。
*臺南市，設于二〇一〇年。
*桃園市，設于二〇一四年。

大韓民國之直轄市：
*首爾特別市
*釜山廣域市
*大邱廣域市
*仁川廣域市
*大田廣域市
*蔚山廣域市

朝鮮民主主義人民共和國之直轄市：
*平壤市
*羅先市
*南浦市
*開城市

越南之直轄市，曰中央直屬城庯：
*河內城庯
*胡志城庯
*海防城庯
*芹苴城庯
*沱㶞城庯
紅樓夢

**《紅樓夢》**，清小說也，始見於乾隆十九年，亦名《石頭記》、《情僧錄》、《風月寶鑑》、《金陵十二釵》；四十九年，夢覺主人為《紅樓夢》序。前八十回曹雪芹著，後四十回高鶚兼程偉元續。

屬四大名著。迄今乃有專研者，曰紅學。

## 主題
其乃章回小說，孤而有序，如浪潮湧，主題尚無定論。然其要點有四：
* 諷王道之將衰；
* 嘆賈寶玉、林黛玉、薛寶釵之情；
* 清貴族居處之腐與悲；
* 述佛、道、儒、神話、禮教之道。

## 寶黛釵之情
女媧煉石補天，餘一，自通靈，由僧道變幻為玉而入塵。適逢神瑛侍者灌而恩於株絳珠仙草，亦求下凡，絳珠乃修成女體，念將畢生之淚還之，僧道因將美玉夾帶其中以入世。

賈府乃金陵大族，賈母溺愛啣玉（此玉為補天未用者）而生之孫賈寶玉（是為神瑛侍者）。然其不喜聖賢，性好玩。其表妹林黛玉（絳珠仙子）父母雙亡乃寄居賈府，與寶玉一見如故。而寶玉之表姊薛寶釵亦因待選入京，寶釵之金與寶玉之玉稱金玉良緣，寶黛釵三人愛恨糾纏不清，因而生出「懷金悼玉」之紅樓夢來。

## 生活

### 風俗
《紅樓夢》規模宏大，乃叙賈府上下之事。賈系大族，因禮教頗多。子孫雖好言笑，長輩前亦不言；寶釵、熙鳳等知賈母習性，亦善隨和；及至猜謎、游戲，亦暗助長輩嬴之。元妃省親時更以國禮爲先。

### 住所
賈府深宅，爲省親造大觀園，乃曹雪芹据頤和園、圓明園而作。寶玉題匾，元妃賜名，后令衆人居住。重園如下：
* 怡紅院--賈寶玉居，因號怡紅公子。原名『紅香綠玉』，『紅香』指寶釵、『綠玉』指黛玉，隱含『兼美』之意，后改『怡紅快綠』，先將『玉』字隱去，后元妃賜名怡紅院，顯示元妃心中寶釵乃為寶二奶奶最佳人選。
* 瀟湘館--林黛玉居，因號瀟湘妃子。因院中竹衆多得名。
* 蘅蕪院--薛寶釵居，因號蘅蕪君。因院中草衆多得名，亦取『恨無緣』之意。
* 紫菱洲--賈迎春居，因號菱洲。
* 秋爽齋--賈探春居，因號秋爽居士後易為蕉下客，乃為園中芭蕉之故。
* 藕香榭--賈惜春居，因號藕榭。
* 稻香村--李紈居，因號稻香老農。因似村居得名。

## 教義
其教義頗多，以佛、道、儒、神話及家族禮教為主。

### 佛、道、神話
既名『情僧錄』，乃隱寶玉出家之情，是為僧；賈惜春亦『勘破三春』，削髮為尼。書成于清，因佛教渲染甚重，而有『情債』之說，『享福人福深還禱福』之文。除佛門外，此書亦含道意，如賈寶玉續南華經，張道士提親，乃至于全文貫穿之人亦是僧道同行。『神話』乃指女媧補天之『荒唐』。

### 儒與禮教
家禮、國禮，皆為儒道。乃至經濟仕途、八股文章，賈政崇之而賈寶玉惡之甚深。

## 人物
### 首要人物
* **賈寶玉**
:男首，全書乃撰其前生至出家之悟道行。號「怡紅公子」、「绛洞花王」，脂硯齋批之「情不情」三字，即情於情者、亦情於不情也。
* **林黛玉**
:女首，賈母外孫女，寶玉表妹，因父母雙亡而寄居賈府。多病而善感，文采風流。號「瀟湘妃子」，花簽「芙蓉」。脂硯齋批之「情情」，即限情於情也。
* **薛寶釵**
:亦女首，對立於林。寶玉表姊，隨母兄居住賈府。體態豐豔，才情亦高，且和善細膩，甚得人心。號「蘅蕪君」，花簽「牡丹」。雖其所佩金鎖與通靈寶玉相配，是為金玉良緣，然賈生惟知慕林。因後稿遺失，未得批語。通認為「無情」。
* **史湘雲**
:賈母之姪孫女，父母雙亡，幼因承寵賈母，曾居賈府。號「枕霞舊友」，花簽「海棠」。嘗以憨直誤觸黛玉，才思稍遜薛林。
* **王熙鳳**
:賈璉妻，寶玉堂嫂。乃精明伶俐，然亦毒辣。
* **李紈**
:字宮裁，系寶玉長兄賈珠之妻。早寡，有子賈蘭。恬淡寬和，善讀書、女紅，間協理家務。號「稻香老農」。
* **賈元春**
:寶玉長姊，敕封鳳藻宮尚書，以賢德妃入侍。以元月元日生，故名元春。
* **賈迎春**
:寶玉之堂姊，賈赦之女。柔弱信道。後嫁武將，受虐而亡。
* **賈探春**
:寶玉之庶妹，號「蕉下客」，花簽「杏花」，居大觀園之秋爽齋。榮國府二房賈政妾室趙姨娘長女，賈環之姊。探春善詩，工書藝，亦長於治事，嘗立「海棠詩社」。初，熙鳳有恙，王夫人命探春與李紈、寶釵等總領大觀園事務。探春性嚴明，陟罰臧否，悉求公允，故內外肅然，奴婢皆謂之曰「鎮山太歲」。後受命和親，以勳貴女嫁番邦為妃。
* **賈惜春**
:寧府賈珍之妹。性孤，善繪畫，喜佛法，後出家。
* **秦可卿**
:賈珍之媳，賈蓉之妻。名意「情可輕」，聰穎寬和。出於第五囘，亡於第十三囘。通行本中病亡，然脂硯齋評有秦可卿淫喪天香樓之回目，頗疑通姦賈珍，事洩，懸樑自盡，此節被刪。此女亦即寶玉夢中警幻仙子之妹可卿。
* **妙玉**
:帶髮修行女尼，容甚美，有詩才，好潔、孤僻。
* **賈母**
:賈家之首，史侯家之女，嫁賈代善，生赦政二子，另有一女名賈敏，即黛玉之母。溺愛寶玉。
* **劉姥姥**
:賈家遠親，農民，得賈府救濟。善故作詼諧無知，後救王熙鳳之女巧姐。
* **襲人**
:寶玉諸婢之首，本名花蕊珠，寶玉易名以取「花氣襲人知晝暖」之意。賢慧殷勤。
* **晴雯**
:寶玉愛婢，容姿甚美，兼風流靈巧，鋒芒畢露。後病逝，寶玉為作「芙蓉女兒誄」。
* **紫鵑**
:原名鸚哥，黛玉之婢。赤忠為主，曾辭試寶玉。
* **鴛鴦**
:賈母愛婢。賈赦欲得之，誓死不從。賈母壽終後自盡。
* **平兒**
:熙鳳侍婢，賈璉之妾。聰穎善良，喜助人。

### 次要人物
尤二姐，尤三姐，小紅，賈芸，賈薔，賈蓉，賈蘭，倪二，秦鍾，柳湘蓮，薛蟠，賈赦，賈政，賈珍，賈璉，香菱，抱琴，司棋，侍書，入畫，金釧，玉釧，芳官，賈環，趙姨娘，茗煙，邢夫人等。《紅樓夢》人物眾多，恕不盡述。
林黛玉

**林黛玉**，賈寶玉贈字顰顰，別號**瀟湘妃子**，紅樓夢主角也。為賈母外孫女。原太虛幻境之絳珠仙草，因受寶玉前世之神瑛侍者滴水之恩，下凡以淚相報。生於姑蘇，父如海，母賈敏。弟早夭。性聰慧，善詩詞。過目不忘，一目十行。與「薛寶釵」相對。

高鶚續書，言黛玉病逝。或稱絳珠之身，淚盡而亡，或云自縊種種。

## 判詞

此黛玉、寶釵之合判詞也。

## 曲文

案，或謂所詠者為史湘雲、妙玉等，然無所考。

## 形貌
《紅樓夢》第三回中述其貌：

寶玉贊以「神仙似」、“秉絕代之姿容，具稀世之俊美」與「才貌應世稀」之辭。